Terperangkap Di Angkasa Lepas Kerana Soviet Union Runtuh

Pada 18 Mei 1991, angkasawan Soviet Sergei Krikalev dihantar ke stesen angkasa lepas Soviet iaitu Mir. Tanpa beliau sedar, semasa berada di sana selama berbulan-bulan, negara yang menghantarnya tidak lagi wujud sekaligus menjadikan dirinya sebagai warga Soviet terakhir.

Krikalev merupakan anak jati Leningrad (kini St Petersburg) dan mempunyai latar belakang sebagai jurutera. Malah, beliau juga terlibat dalam banyak projek angkasa lepas Soviet termasuk misi menyelamat stesen angkasa lepas Salyut 7 yang gagal berfungsi pada 1985. Tidak lama selepas itu, Krikalev terpilih sebagai angkasawan dan menjalani latihan selama bertahun-tahun daripada membaiki stesen angkasa lepas hinggalah berjalan di ruang angkasa.

Pada 18 Mei, beliau bersama dua orang angkasawan termasuk angkasawan Britain pertama Helen Sharman ke stesen angkasa lepas Mir. Permulaan misi mereka mula diuji apabila sistem sasaran kapal angkasa gagal mensasarkan Mir. Ini memaksa Krikalev memandu kapal secara manual dan berhati-hati semasa hendak berlabuh. Sebarang kesilapan semasa ini berlaku boleh mengundang bencana kepada para angkasawan.

Tetapi itu tidak berlaku dan Krikalev berjaya membawa kapal dengan selamat ke Mir. Semasa berada di situ, ia dianggap satu tempoh yang menyeronokkan lebih-lebih lagi bila bergerak tanpa graviti. Padanya, perasaan itu seperti burung yang dapat terbang ke udara.

Tatkala Krikalev dengan tugasnya di Mir, di Kesatuan Soviet lain pula ceritanya. Dari hari ke hari, negara itu ibarat re.ta.k menanti be.la.h di sebalik pelbagai usaha pemimpin utamanya ketika itu, Mikhail Gorbachev untuk mengekalkan Soviet.

Bagi mengelak Kazakhstan keluar dari Kesatuan Soviet dan mengisytiharkan kemerdekaan, Gorbachev bersetuju memilih seorang angkasawan berdarah Kazakh sebagai pengganti Krikalev. Walaupun tawaran tersebut menarik bagi kerajaan berkenaan, malangnya mereka tidak mempunyai angkasawan terlatih menggantikan beliau. Ini memaksa Krikalev berada di Mir untuk tempoh yang lebih lama.

Beliau mempunyai sebab yang baik untuk tidak mahu berada terlalu lama di angkasa lepas. Krikalev tahu antara risiko yang perlu dihadapi ialah risiko kekuatan fizikalnya berkurangan dan kekurangan keupayaan beradaptasi dengan tempoh lama di situ untuk menyempurnakan misi.

Pada Oktober 1991, rakan-rakan angkasawan kembali ke bumi selepas menghabiskan masa selama empat bulan di Mir. Krikalev terpaksa kekal selepas pihak Soviet tidak mempunyai calon angkasawan yang berpengalaman menguruskan Mir menggantikannya dan kekangan kewangan. Untuk beberapa bulan berikutnya, beliau berusaha memastikan stesen tersebut terus beroperasi mengelilingi bumi.

Keretakan yang menyelubungi Kesatuan Soviet akhirnya membawa kepada kejatuhan Tirai Besi pada 25 Disember 1991. Dengan masalah kewangan terus membelenggu pengganti Kesatuan Soviet iaitu Rusia, negara itu tidak mempunyai keupayaan kewangan untuk menggerakkan misi membawa pulang Krikalev. Kejatuhan Soviet turut mengakibatkan beliau diberi gelaran ini – warga Soviet terakhir.

Satu-satunya pilihan ialah dengan menggunakan kapsul Soyuz untuk melepaskan diri. Tetapi jika ia dilakukan, maka Mir tidak lagi akan wujud. Dengan isu kewangan terus membelenggu Moscow, Krikalev terpaksa bersabar walaupun sedar risiko terlalu lama di angkasa lepas terhadap kesihatannya.

Tetapi pada akhirnya, beliau dapat pulang semula ke bumi pada 25 Mac 1992 selepas berada di Mir selama 311 hari berturut-turut. Semua ini terjadi selepas Rusia dan Amerika Syarikat bersetuju membiayai program angkasa lepas diperlukan untuk menghantar angkasawan ke angkasa lepas.

Jika ada menyangka perkara ini melunturkan semangatnya untuk kembali ke angkasa lepas, sangkaan mereka meleset. Tidak lama selepas kembali ke bumi, Krikalev kembali menyambung latihan sebagai angkasawan dan seterusnya mencipta rekod sebagai angkasawan paling lama berada di angkasa lepas.

Rekod tersebut ialah 803 hari di angkasa lepas. Dan jika mengikut teori relativiti dan pengembangan masa, Krikalev sebenarnya telah melangkah ke masa hadapan dengan kelajuan 0.2 saat!

RUJUKAN:

Felton, James. (2020). A Cosmonaut Was Left Stranded In Space When The Soviet Union Collapsed. IFLScience. Diambil dari https://www.iflscience.com/space/when-the-soviet-union-collapsed-a-cosmonaut-was-left-stranded-in-space/


Revolusi Xinhai (1911): Berakhirnya Monarki China

Okey, ini bukan nak reviu filem. Ini perkongsian sejarah revolusi di China. Rasa nak berkongsi selepas menonton filem 1911 yang mengisahkan tentang revolusi menggulingkan Dinasti Qing.

1. Kemelesetan Dinasti Qing.

Dinasti Qing mula meleset dan mengalami kerugian sewaktu tewas dalam Perang Opium Pertama (1842). Selepas peperangan tersebut, Dinasti Qing bergelut untuk mengawal ‘pencerobohan’ kuasa luar ke dalam China.

Usaha untuk melakukan reformasi yang sesuai dengan keadaan semasa terhalang dengan sikap menteri-menteri yang konservatif dalam kalangan Manchu yang tak mahu berikan kuasa kepada etnik Han yang majoriti.

Selepas itu, banyak rentetan peperangan yang berlaku antara China dan kuasa-kuasa luar yang membuktikan tentara Qing tidak begitu cekap dan banyak bergantung dengan tentera Han.

Selepas kekalahan dalam perang Opium Kedua (1856), Dinasti Qing cuba untuk adaptasi teknologi Barat sebagai aras untuk momodenkan China.

Kekalahan ketika Perang Sino-Japanese Pertama (1895), ia menjadi aras bahawa sistem masyarakat feudal harus dimodenkan juga sekiranya mahu maju dalam sektor teknologi dan komersial.

Maharaja Guangxu pernah cuba untuk melakukan reformasi radikal dan drastik ke atas pendidikan, ketenteraan dan ekonomi tetapi gagal setelah digulingkan oleh Permaisuri Dowager yang konservatif. Sejak daripada itu, Dinasti Qing dibawah Permaisuri Dowager memastikan tiada sebarang pemberontakan dan pembaharuan berlaku.
.

2. Motif dan Matlamat Revolusi

Banyak kumpulan ditubuhkan dalam revolusi ini. Antara yang terkenal dan turut diberikan perhatian dalam filem ini adalah kumpulan Tongmenghui yang merupakan gabungan kumpulan Revive China Socitey, Huaxinghui dan Guanfuhui yang dipimpin oleh Dr. Sun Yat-Sen.

Selain mereka, banyak lagi kumpulan-kumpulan lain yang cuba untuk menggulingkan Dinasti Qing. Setiap kumpulan ini membuat idea berbeza berkenaan masa depan China. Juga membawa matlamat berbeza dalam revolusi ini.

Dr. Sun yang mendapat jolokan ‘Bapa Revolusi China’ membawa idea mahu hidupkan kembali China, membina republik dan membahagikan tanah sama rata dalam kalangan warga China.

Majoriti revolusioner membawa fahaman anarkis. Bagi mereka menjatuhkan satu kerajaan dan membangunkan kerajaan yang lain tidak akan membuahkan sebarang hasil. Kuasa politik sudah tidak diperlukan lagi apabila revolusi ke atas sosial dan budaya dapat dilakukan.

Terdapat juga dalam kalangan revolusioner menanam sentimen anti-Qing ataupun anti-Manchu. Mereka mahu menanamkan kebencian ke atas Dinasti Qing yang bertetnik Manchu. Mahu menjatuhkan Dinasti Qing dan mengembalikan Dinasti Ming, iaitu dinasti terakhir yang dikuasai oleh etnik Han.

Secara umumnya, mereka mahu memusnahkan sistem feudal yang tidak lagi relevan pada zaman moden. Sistem feudal yang tidak dapat lagi meletakkan China berada di hadapan dalam sektor ekonomi, teknologi dan ketenteraan.

Tambahan lagi, revolusioner melihat Dinasti Qing sudah begitu lemah dan tidak mampu membawa kemajuan kepada China. Sesetengah kumpulan revolusi tidak dapat melihat keperluan menghapuskan kuasa monarki yang menjadi tradisi selama 2000 tahun, lalu mahu hidupkan kembali Dinasti Ming. Tetapi majoritinya, tidak mahu lagi pemerintahan beraja dan pemimpin dipilih berasaskan demokrasi.

Warga China yang tinggal dan belajar di luar negara memberikan sumbangan dengan menyumbang dana dan melakukan hubungan diplomatik dengan bank-bank negara luar. Dr. Sun pernah memujuk bank-bank yang memberikan pinjaman kepada kerajaan Qing supaya membekukan pinjaman tersebut supaya tiada lagi peperangan tercetus antara revolusioner dan kerajaan Qing.
.

3. Republik China Yang Pertama

Banyak peperangan tercetus di sekitar China akibat revolusi ini seperti di Wuchang, Taiwan, Dihua, Ningxia dan banyak lagi. Ramai tentera yang terkorban. Sedikit demi sedikit negeri-negeri dan wilayah China merdeka daripada cengkaman Dinasti Qing.

Dr. Sun Yat-Sen merupakan presiden pertama Republik China, tetapi pada masa itu, revolusioner belum menguasai keseluruhan China dan Dinasti Qing masih belum tumbang. Jadi, republik ini hanya menguasai sebahagian China.

Dr. Sun akan meletakkan meletakkan jawatan sebagai presiden dan memberikan jawatan tersebut kepada Yuan Shikai, Perdana Menteri Diraja Qing, sekiranya dia dapat menuruntkan takhta Permaisuri Dowager. Dr. Sun sanggup melakukan hal ini kerana melihat revolusi tidak mampu bertahan lama lagi apabila peperangan berterusan dan dia pun tak mahu lagi peperangan berterusan.

Yuan Shikai dapat memujuk permaisuri tersebut. Tak tahu macam mana dia pujuk, tapi dalam filem ini Yuan Shikai menceritakan bagaimana Raja Louis XVI dan keluarganya dibunuh sewaktu Revolusi Perancis.

Akhirnya, Dinasti Qing tumbang dan Yuan Shikai dilantik sebagai Presiden Republik China yang kedua.
.

4. Selepas Revolusi

Sentimen anti-Manchu dan anti-Qing masih berleluasa di seluruh China, malah pernah berlaku peristiwa berdarah selepas revolusi. Di Beijing, 1000 terbunuh kerana sentimen ini kerana Dinasti Qing pernah mengketatkan syarat residen ke atas etnik Han.

Ada beza antara revolusi dan reformasi. Reformasi hanya satu proses, iaitu proses pembaharuan. Memperbaharui budaya dan idea lama. Revolusi pula, dua proses, iaitu menghancurkan dan membina yang baru. Revolusi Xinhai menghancurkan sistem masyarakatnya, tetapi tidak dapat membinanya kembali. Malah, masih terdapat sisa-sisa kuasa feudal yang masih berleluasa.

Terdapat beberapa individu yang masih memegang kuasa wilayah secara mutlak dan mengamalkan sistem feudal. Sara hidup pun masih tidak berubah. Sejarawan menyatakan, revolusi ini hanya menghancurkan kuasa monarki saja, tanpa sebarang perubahan yang signifikan.

Ketika Yuan Shikai berkuasa, beliau cuba untuk mengembalikan semula kuasa menarki dan feudalism, tetapi gagal. Walau bagaimanapun, kuasa monarki sudah tiada lagi semenjak itu di China dan idea demokrasi disebarkan di serata China.

Revolusi ini menjadi pra-syarat revolusi yang berlaku seterusnya di bawah kuasa Mao Zedong yang melengkapkan revolusi dengan mengusir kuasa barat serta membangunkan kuasa ketenteraan dan industri. China hari ini merupakan kesan daripada revolusi Mao Zedong.


Kota Bharu Saksi Pertama Perang Kilat Jepun

Hari ini, Kota Bharu merupakan sebuah bandar pantai timur Semenanjung Malaysia yang tenang dan aman. Tetapi satu ketika dahulu, ia juga menjadi saksi kepada pertempuran pertama di Teater Pasifik Perang Dunia Kedua (WWII), Pertempuran Kota Bharu. Di sini jugalah, British berdepan Blitzkrieg (perang kilat) Jepun buat kali pertama.

Menariknya, pertempuran ini tercetus 70 minit sebelum serangan udara Jepun ke atas Pearl Harbor, Hawaii. Tetapi berbeza dengan serangan di Pearl Harbor yang tidak dirancang, operasi di Kota Bharu pula memang menjadi sebahagian daripada rancangan penaklukan Jepun ke atas Tanah Melayu. Divisyen Kelima dijangka mara ke Tanah Melayu dari sebelah Pattani dan Songkhla, selatan Thailand. Sementara Divisyen Ke-18 Jepun pula akan mendarat di Kota Bharu bagi memulakan operasi dari sebelah pantai timur.

British telah menjangka Jepun akan datang dari dua arah ini. Lantas, dua operasi dirancang iaitu Operasi Krohcol dan Operasi Matador. Bagaimanapun, sikap kepimpinan tinggi tentera British diketuai Sir Robert Brooke-Popham sedikit sebanyak menyumbang kepada kegagalan British mengekang kemaraan Jepun di Kota Bharu.

Kisah ini adalah sebahagian daripada Perang Dunia Kedua. Kami dah terbitkan buku PERANG DUNIA KEDUA untuk membuka mata tentang kengerian melanda dunia sepanjang zaman tu. Buku ni boleh dibeli melalui Shopee di https://bit.ly/PerangDuniaKeduaShopee

Ini kerana menerusi Operasi Matador, para perancangnya berharap dengan menyerang kawasan selatan Thailand, ia akan melewatkan kemaraan tentera Jepun ke selatan (negeri-negeri Melayu utara). Tetapi pihak musuh juga mempunyai perancangan luar jangka sekiranya ini berlaku. Jepun boleh saja menggunakan lapangan terbang di Bangkok untuk memastikan ruang udara berada di bawah penguasaan mereka.

Sikap terburu-buru British masuk ke sempadan Thailand-Tanah Melayu menerusi Krohcol turut mengakibatkan tentangan sengit daripada tentera, polis dan warga Thai. Dan ini membawa kepada satu pembetulan fakta, Thailand tidak pernah neutral semasa WWII. Malah, hakikatnya, ia merupakan sekutu Jepun dan mengisytiharkan perang terhadap pihak Bersekutu semasa WWII. Tetapi pengisytiharan ini dipandang sepi oleh mereka kerana Thailand hanya ikan bilis jika dibandingkan dengan Jepun, Jerman dan Itali.

Jepun menggempur Kota Bharu dengan membawa 5,000 orang tentera untuk mendarat di situ. Tentera-tentera ini dibawa dari Saigon (kini Ho Chi Minh City), Vietnam dan Pulau Hainan, China. Vietnam walaupun berstatus jajahan Perancis membantu usaha pendudukan Jepun. Ini selepas rejim Vichy memilih bekerjasama dengan sekutu Jepun di Eropah, Jerman selepas kalah dalam Pertempuran Perancis.

Tiga kapal pengangkut iaitu Awazisan Maru, Ayatosan Maru dan Sakura Maru mengangkut mereka ke situ. British yang telah bersiap sedia menempatkan Divisyen Infantri India Kelapan dengan sokongan pasukan artileri. Selain itu, mereka turut memasang periuk api, kawat berduri dan parit-parit bagi memperlahankan kemaraan tentera Jepun yang mendarat.

Sepatutnya di sebelah laut, ia dikawal oleh dua buah kapal perang British iaitu Repulse dan Prince of Wales. Tetapi sama ada terlampau yakin atau bodoh, pihak British memutuskan untuk menghantar Repulse ke Australia selama dua minggu. Sementara Laksamana Tom Philips yang sepatutnya memantau keadaan di sebelah pantai timur boleh menghilangkan diri kerana mengadakan lawatan ke Filipina.

Pada tengah malam 8 Disember 1941, Jepun mula mendarat di Kota Bharu. Pada awalnya, pihak Jepun berdepan kesukaran untuk mara disebabkan periuk api, kawat berduri, parit-parit dan tembakan bertubi-tubi mesingan pihak British. Ini memaksa gelombang pertama dan kedua tentera Jepun terpaksa bertempur bermati-matian untuk menembusi pertahanan British yang berada di beberapa pantai sekitar Kota Bharu.

Selain asakan mesingan dan artileri, mereka juga terpaksa berdepan serangan udara 10 pesawat pengebom Lockheed Hudson. Dengan tekanan sebegini, tidak hairanlah Jepun menyifatkan Pertempuran Kota Bharu sebagai yang paling sukar dalam menakluk Tanah Melayu. Kempen tersebut menyaksikan 300 orang tentera mereka terbunuh dan 500 lagi cedera.

Di sebalik semua ini, Jepun terus mara dan akhirnya berjaya menguasai Kota Bharu pada 9 Disember. Sebaik berjaya bertapak di situ, tentera Jepun baik di sebelah utara (Perlis dan Kedah) atau belah timur (Kota Bharu, Kelantan) memilih satu pendekatan bukan konvensional: berjalan atau basikal sebagai kaedah pergerakan.

Strategi sebegini bukannya asing kerana turut digunakan dengan jayanya semasa kempen mereka di Indochina. Basikal lebih sesuai digunakan berbanding unit mekanikal seperti kereta kebal dan kereta perisai. Ini kerana ini dapat mempercepatkan pergerakan mereka tanpa perlu bimbang tentang masalah kerosakan yang membelenggu unit-unit mekanikal tentera. Selain itu, basikal juga mudah diperoleh di mana-mana sekaligus menjadikan ia sebagai aset tidak langsung penaklukan Jepun ke atas Tanah Melayu.

Pertempuran Kota Bharu merupakan permulaan kempen Jepun di Tanah Melayu dan ia berterusan sehingga 15 Februari 1942. Kempen tersebut menyaksikan 13,234 orang tentera Bersekutu terbunuh dengan 130,000 lagi menjadi tawanan perang. Kebanyakannya kemudiannya dihantar ke utara Thailand bagi menyiapkan Landasan Keretapi Maut. Jepun menduduki Tanah Melayu sehinggalah mereka menyerah kalah pada pertengahan Ogos 1945.

Selepas Jepun pergi, komunis pula datang. Jom kenang perjuangan perajurit negara yakni DATO MOHD RANI ABDUL RASHID yang mengabadikan pengorbanannya dalam buku PERTEMPURAN DI HUTAN. Link Shopee:
https://bit.ly/PertempuranHutan

RUJUKAN

Edwards, E. (2022, 4 Mei). Kota Bharu: How Imperial Japan Conquered British Malaya in the Most Unlikely Way. War History Online.

Rahill, S. (2009, 10 Disember). Remembering the war’s first battle. The Japan Times


Apabila Kotak Pandora Terbuka…

Apa yang berlaku apabila kotak pandora terbuka? Apakah musibah yang dibawanya? Apakah malapetaka yang akan menimpa? Persoalan ini dijawab melalui filem  dari Korea Selatan, yang bertajuk Pandora.

Filem yang ditayangkan pada tahun 2016 ini agak kurang dikenali, dan ia tidak begitu popular jika dibandingkan dengan sensasi yang dibawa oleh filem Train to Busan yang juga ditayangkan pada tahun yang sama. Secara umumnya, Pandora adalah sebuah filem yang berkisar tentang kemusnahan rektor janakuasa nuklear atau meltdown di daerah bahagian selatan Korea Selatan. Filem ini secara jelasnya mengambil inspirasi daripada peristiwa kemusnahan stesen nuklear di Fukushima pada tahun 2011, dan diolah mengikut latar dan kisah yang berbeza.

Filem ini dimulakan dengan imbas kembali melalui perbualan sekumpulan kanak-kanak (yang dewasanya adalah antara mereka yang terkorban di dalam kemusnahan stesen nuklear tersebut) mengenai apakah sebenarnya stesen janakuasa nuklear yang diberi nama Hanbyul yang didirikan di tempat mereka diami itu. Salah seorang daripada mereka melihatnya sebagai sebuah periuk nasi yang besar, yang memberi makan kepada seluruh penduduk di kawasan tersebut, hanya kerana abang dan ayahnya turut bekerja di stesen janakuasa berkenaan.

Namun, seorang kanak-kanak perempuan berbeza pendapat dengan mengatakan bahawa ia adalah sebuah kotak yang apabila dibuka akan membawa masalah kepada semua orang, iaitu merujuk kepada kotak Pandora. Secara jelasnya, adegan pertama dalam filem ini jelas menunjukkan perbezaan pendapat antara dua golongan, iaitu mereka yang bekerja di stesen janakuasa dan mereka yang anti-nuklear, yang turut dipaparkan dalam filem ini dalam babak yang seterusnya.

Watak utama dalam filem ini, Kang Jaehyuk (dilakonkan oleh Kim Nam Gil) merupakan seorang pekerja di stesen janakuasa nuklear Hanbyul. Dia kehilangan abang dan ayahnya akibat radiasi yang diakibatkan oleh kemalangan di stesen janakuasa tersebut, dana bertekad untuk keluar daripada daerah tersebut dan mencari pekerjaan jauh daripada kawasan itu. Namun, hasratnya ditentang oleh ibu, kakak ipar, malah teman wanitanya yang turut bekerja di stesen janakuasa itu. Bagi mereka, stesen janakuasa tersebut adalah nadi yang menggerakkan dan memberi sumber pekerjaan kepada ramai anak muda di kawasan tersebut, meskipun banyak kesan buruk yang berlaku akibatnya.

Kisah kemusnahan bermula dengan insiden gempa bumi berukuran 6.1 skala richter, yang menyebabkan radiasi akibat kebocoran daripada cooling valve stesen tersebut. Para pekerja yang panik, enggan untuk membaiki kerosakan dan kebocoran yang berlaku, menyebabkan berlakunya kebocoran cooling valve yang lain dan seterusnya mencapai kemuncak radiasi lalu mengakibatkan letupan besar.

Seorang jurutera yang bertanggungjawab dalam hal penyelenggaraan (lakonan Jung Jin Young) cuba untuk menyelesaikannya, namun setiap keputusannya ditentang oleh pihak atasan stesen Hanbyul. Elemen politik yang dipaparkan di sini menunjukkan bagaimana reaksi dan tindakan yang dilakukan oleh para menteri kabinet berhubung letupan tersebut, sehingga melangkaui keputusan yang cuba dibuat oleh Presiden.

Keseluruhannya, filem ini memaparkan sisi hitam sebuah kerajaan apabila berhadapan dengan bencana dan kemusnahan yang berlaku dalam negara, dengan setiap penduduk di seluruh ceruk negara mula melarikan diri daripada terdedah daripada sisa radiasi. Ia turut menunjukkan bagaimana tindakan dan keputusan tidak wajar yang dilakukan oleh pihak kerajaan serta pihak yang bertanggungjawab boleh memberi kesan berpanjangan kepada semua penduduk.

Ia turut mendedahkan bagaimana kesan radiasi nuklear memberi kesan yang dahsyat, melalui adegan para pekerja Hanbyul yang terdedah dengan radiasi dibawa ke sebuah penempatan khas dan mengalami pelbagai kesan sampingan. Seperti mana filem Korea Selatan yang lain, sisi kekeluargaan, persahabatan dan patriotisme yang tinggi juga sangat tebal dalam filem ini. Adegan di mana Kang Jaehyuk mencari telefonnya meskipun dalam keadaan separa sedar semata-mata untuk mendengar khabar ahli keluarganya begitu emosional. Ia adalah gambaran tentang kasih sayang keluarga yang melangkaui kesakitan dan keperitan yang dialami.

Babak di mana para pekerja yang terdedah dengan radiasi bergerak masuk ke dalam stesen untuk berkorban demi mengelakkan kemusnahan yang lebih besar mengingatkan aku tentang babak dalam filem Armageddon. Namun, apa yang paling meruntun hati, adalah babak di mana Kang Jaehyuk mengorbankan dirinya untuk keselamatan sahabat-sahabatnya yang lain, meskipun di akhirnya dia sendiri begitu takut untuk menghadapi kematian dan bersendirian.

Filem ini mungkin merupakan sebuah filem yang berkisar tentang kemusnahan, yang biasa kita lihat seperti Train to Busan dan Deranged, namun, intipati yang ingin dipaparkan adalah bagaimana kemusnahan itu mungkin menjadi permulaan untuk sebuah kehidupan baru yang lebih baik.

Kemusnahan akibat nuklear dalam filem adalah menyakitkan, sehingga mengakibatkan kematian hampir keseluruhan anggota penyelamat, pasukan perubatan serta para pekerja di stesen janakuasa tersebut. Ketidakcekapan pihak kerajaan dalam menangani masalah kemusnahan juga adalah suatu pengajaran yang boleh kita ambil dan teladani. Filem ini mempunyai kesan khas dan visual yang sangat menarik dan ia sebenarnya berbaloi untuk ditonton.

Pandora memberi pengajaran yang bererti tentang kehidupan kita semua, apa jua kemudahan yang dinikmati mempunyai harga untuk dibayar, namun, ia bukanlah penyebab untuk kita takut menerima perubahan. Setiap yang baik, ada buruknya, tetapi kita jugalah yang harus memastikan setiap keburukan itu dapat diatasi melalui keputusan yang sewajaranya. Seperti mana yang diucapkan oleh Kang Jaehyuk di pengakhiran filem ini, dia bukanlah membenci stesen janakuasa tersebut, dia hanya takut. Ketakutan terhadap sikap tidak peduli pihak atasan mengenai masalah yang berlaku dalam stesen tersebut.

“Jangan tutup mata dan telinga kita hanya kerana kita takut. Kotak Pandora telah dibuka. Meskipun banyak yang buruk dan jahat di dalamnya, bukankah terselit juga harapan di dalamnya?” (Kang Jaehyuk)


Kebebasan Di Sebalik Tembok Berlin

Pada Tembok Berlin terdapat tulisan yang tertulis;

“Jangan lupakan tembok ini yang mewujudkan kez4liman. Juga jangan lupakan keruntuhan tembok ini yang membawa kebebasan.”

Tembok Berlin dibina ketika pasca-p3rang dunia kedua. Dibina kerana perbezaan idea ekonomi yang dibawa dalam kalangan Kuasa Paksi iaitu Soviet Union, Amerika, Perancis dan Britain.

Setelah mereka menewaskan Kuasa Bersekutu dan tumbangnya N4zi, mereka menduduki Jerman. Kira telah dibahagi-bahagi antara mereka.

Amerika, Perancis dan Britain membawa idea ekonomi liberal, dan Soviet Union pula membawa idea k0munis. Jadi, terdapat idea yang bercanggah antara mereka yang menyebabkan Tembok Berlin dibangunkan.

Ekonomi Liberal menguasai Jerman Barat dan kerajaan Federal Republic of Germany ditubuhkan. K0munis pula menguasai Jerman Timur dan menubuhkan German Democratic Republic.

Masa itu K0munis agak ketatkan perjalanan perdagangan dan perniagaan Jerman Barat dan penduduk Jerman Timur pula tidak dibenarkan keluar daripada negara mereka sendiri.

K0munis lakukan perkara ini kerana mahu mengawal ekonomi mereka.

Pada ketika itu, Tembok Berlin belum dibangunkan lagi. Hanya terdapat garis sempadan sahaja. Jadi, walaupun kerajaan K0munis ada undang-undang yang halang daripada rakyat mereka keluar, rakyat tetap boleh bergerak sesuka hati.

Pemimpin K0munis risau dengan benda macam ini. Dia tak mahu rakyat dia pergi ke Jerman Barat. Jadi, mereka hidupkan pr0paganda yang kerajaan Jerman Barat adalah penyambung rejim N4zi Jerman.

Ramai rakyat Jerman Timur pergi ke Jerman Barat sebab K0munis menumpukan penggunaan sumber untuk persediaan pep3rangan.

Jadi, ekonomi mereka tak berkembang dengan baik dan tak kompetitif. Jerman Barat pula gunakan sumber ekonomi untuk pembangunan. Jadi, ekonomi lebih baik-lah.

Lebih teruk lagi, kehidupan di Jerman Timur agak teruk. Mana-mana rakyatnya macam membelot dan kutuk-kutuk kerajaan akan dikenakan hukuman.

Rakyat Jerman Timur tidak mempunyai tahap kebebasan seperti di Jerman Barat.

Masa tahun 1961, seramai 3.5 juta rakyat Jerman Timur tinggalkan negara mereka yang merangkumi 20% populasi Jerman Timur.

Okey, sebab K0munis tak nak benda ini berlaku. Mereka mulalah bangunkan tembok. Ya, tembok inilah dikenali sebagai Tembok Berlin.

Mula-mula tembok ini dibina dengan pagar dawai aje. Belum tembok batu lagi. Rakyat Jerman Timur tetap dapat melepaskan diri.

Pada tahun 1965, tembok itu mula dibina dengan konkrit setinggi 3.6 meter. Atas tembok itu pula diletakkan saluran paip supaya tak mudah untuk memanjat.

Saban tahun, tembok itu diketatkan dengan pelbagai lagi bentuk pengawalan. Dia orang letak anjing jaga, ada letak b0m bawah tanah termasuk jalan berduri.

Bangunan pengawal dibangunkan sebanyak 302 buah.

Lebih menakutkan, sesiapa yang masuk dalam jarak 100 meter daripada pagar akan ditemb4k m4ti oleh pengawal.

Walaupun macam itu, rakyat Jerman Timur tetap dalam melepaskan diri. Sejak dari 1961 hingga 1989 seramai 5000 rakyatnya dapat melarikan diri.

Ada yang berenang, ada yang gali tanah, ada yang terbang. Macam-macam cara deme guna.

Ada juga yang m4ti sewaktu nak larikan diri ini.

Hasil daripada tembok ini, ekonomi K0munis menjadi stabil kerana tenaga kerjanya dikawal dan tak melarikan diri. Tapi kesannya, K0munis mendapat nama buruk. Dianggap sebagai K0munis yang menindas.

Pada tahun 1972, perjanjian yang diwujudkan antara Timur dan Barat membolehkan rakyat Jerman Timur untuk bertemu dengan keluarga mereka di Barat.

Tapi kerajaan K0munis melakukan pelbagai cukai dan bayaran yang tinggi untuk hak ini untuk mendorong rakyat Jerman Timur tidak membuat sebarang permohon untuk berjumpa dengan keluarga mereka di Barat.

Kalau aku jadi rakyat Jerman Timur, mungkin aku tak mohon dah. Renyah. Hahah!

Kemudian, masa tahun 1980, blok liberal di Jerman Timur telah menyebabkan berlakunya demonstrasi besar-besaran untuk mendapatkan kebebasan keluar daripada negara mereka.

Dan mereka juga mahukan demokrasi.

Pada tahun 1989, Jerman Timur wujudkan passport yang senang nak dapat untuk meredakan tegangan.

Hasilnya, makin ramai rakyat Jerman Timur berkumpul di tembok untuk melepasi tembok tersebut. Kumpul ramai-ramai ini menyebabkan pengawal terpaksa membuka tembok untuk mereka lepasi.

Pengawal cuba nak kawal keadaan, tapi tak dapat. Jadi, ada yang sampai memanjat dan memecahkan tembok tersebut. Akhirnya, Tembok Berlin runtuh.

Pada tahun 1990, Jerman bersatu semula dan Soviet Union tumbang.

Pada hari ini, terdapat tinggalan tembok tersebut yang memberikan peringatan bahawa mana-mana tembok yang menghalang kebebasan kita mampu diruntuhkan.


Kucing, Burung Malah Babun Turut Dimumiakan Oleh Mesir Purba!

Ada beberapa perkara yang wajib dijelaskan tentang proses mumiafikasi. Pertama sekali bukan manusia sahaja yang mengharunginya. Haiwan turut tidak terkecuali.

Kedua pula, bukan Tamadun Mesir sahaja yang memumiakan benda hidup. Setiap benua mempunyai tamadun-tamadun tertentu yang menggunakan kaedah ini.

Pernah saja mumia ditemui di Mexico, dipercayai berusia 6,000 tahun. Mumia-mumia yang dikeluarkan daripada Gua Spirit, Amerika Syarikat, pula dianggarkan berusia 9,400 tahun (Asher, 1996).

Tamadun Mesir walau bagaimanapun seolah-olah begitu suka dengan proses mumiafikasi. Proses mumia ini merangkumi beberapa fasa, bermula dengan proses pengawetan sebelum disambung pula dengan ibadat-ibadat tertentu.

Jadi mumiafikasi diamalkan selaras dengan tuntutan agama semasa. Organ-organ dalaman dikeluarkan, termasuk otak yang dicairkan untuk keluar melalui lubang hidung.

Tangan yang mengendalikan proses ini harus cermat, supaya tidak menjejaskan raut wajah. Hanya jantung sahaja dibiarkan dalam jasad.

Kemudian mereka mengawet organ yang dikeluarkan untuk penyimpanan dalam balang. Setelah dibalangkan, mumia dan organ disimpan dalam keranda untuk diletakkan dalam kvbvr.

Ketika dikafankan, mereka memastikan semua cecair dikeluarkan daripada badan menggunakan garam.

Selama 70 hari proses ini berjalan dan ianya amat penting untuk agama Mesir. Tetapi ada masa mereka meletakkan semula organ yang diawet sebelum dibalut dengan kafan. Balang masih digunakan, cuma sekadar pelengkap upacara sahaja.

Semua ini dibuat kerana mereka beriman bahawa ada kehidupan selepas kema-tian. Jadi jasad mesti dijaga dengan baik, supaya roh mengekalkan ba (personaliti) dan ka (nyawa).

Sebab itulah jantung dibiarkan. Dan mereka juga memumiakan jutaan haiwan, khususnya kucing dan burung sekendi (National Geographic, 2004).

Banyak sampel ditemui daripada tahun 450 S.M. hingga 250 S.M. (Wasef, et al., 2015). Cuma masalahnya, babun turut dimumiakan.

Keagungan Perdagangan Maritim

Mesir Purba menjalinkan hubungan bersama kerajaan Punt. Keakraban antara dua pihak ini memekarkan perdagangan damar, kayu hitam dan gading.

Kedudukan strategik dan hubungan baik merancakkan perdagangan selama lebih 1,100 tahun.

Hasil keuntungan merancakkan pengeluaran tempatan dan mengimbangi keperluan dan bekalan emas.

Lokasi Punt masih menjadi tanda tanya. Para sarjana sedang mencari selama 150 tahun, tetapi ramai berpendapat kerajaan Punt terletak di selatan Mesir.

Siapa sangka rahsia lokasi sebuah negara bersejarah ini menyimpan sebuah kisah yang sangat aneh. Antara produk yang sentiasa didagangkan Mesir-Punt ialah babun hidup.

Haiwan ini diperolehi daripada kawasan hari ini menjadi bahagian Djibouti, Eritrea, Ethiopia, Somalia dan Yaman.

Saintis mengetahui bagaimana Mesir Purba mendapat babun dari sini selepas meneliti mumia-mumia babun. Sepertimana kucing dan sekendi dimumiakan, begitu juga babun. Tidak pelik, kerana babun ialah manifestasi Dewa Thoth yang membawa penjelmaan Bulan dan kebijaksanaan.

Entah bagaimana babun dikaitkan dengan Bulan… apatah lagi kebijaksanaan. Tetapi Tamadun Mesir senang kata menjulang darjat babun lebih tinggi daripada taraf seorang Bani Israil sendiri.

Begitu teliti Tamadun Mesir memumiakan babun, hingga boleh dikaji hari ini.

Dua spesis babun yang wujud dalam sejarah Mesir Purba ialah papio anubis dan papio hamadryas, kedua-duanya perlu diimport. Tetapi sejak 1550 S.M. lagi, babun-babun ini sudah dimumiakan.

Sebanyak 155 babun daripada 77 lokasi Benua Afrika dan Timur Tengah dikaji saintis, untuk mengenalpasti lokasi Punt. Menggunakan rahsia pada gigi, bulu dan tulang, saintis mampu mengenalpasti makanan dan minuman ditelan haiwan ini.

Gigi pula menyimpan maklumat penting semasa haiwan ini masih kecil. Jadi dari sini saintis boleh mengenalpasti lokasi asal babun yang dikaji.

Semuanya berasal dari luar Mesir, yakni Eritrea, Ethiopia atau Somalia… memungkinkan Punt sendiri. Jika benar, ini akan menjadi batu loncatan buat kajian seterusnya.

RUJUKAN:

Asher, L.J. (1996, September). Oldest North American Mummy. Archeology. 49 (5).

National Geographic. (2004, September 15). Egyptian animals were mummified same way as humans.

Wasef, S., et al. (2015). Radiocarbon dating of Sacred Ibis mummies from Ancient Egypt. Journal of Archaeological Science: Reports. 4; 355-361.


Kajian Mengatakan Majikan Malaysia Paling Kedekut Di Asia Tenggara

Baru-baru ini akhbar Utusan Malaysia memetik kenyataan Abdul Halim Mansor, selaku Presiden Kongres Kesatuan Sekerja Malaysia (MTUC). Pandangan beliau mudah difahami: “majikan Malaysia paling kedekut di Asia Tenggara”. Hujah beliau adalah dengan membandingkan pembayaran gaji secara statistik. Malaysia membelanjakan 25 peratus daripada KDNK untuk gaji, jauh di belakang Singapura (40 peratus), Indonesia (84 peratus) dan Filipina (76 peratus).

Isu gaji ini bukan benda baharu. Zaman Najib Razak adalah zaman media sosial. Semasa zaman beliau lagi, benda ini sudah berkumandang. Kalau tidak, untuk apa Pakatan Harapan berjanji untuk menaikkan gaji minimum? Sebab suara rakyat sudah berbunyi. MTUC mengambil kedudukan pengukuh dalam isu ini.

Jika fikir balik, MTUC melihat kata kunci majikan dalam negara “bukan masa sesuai untuk naikkan gaji”. Alasan majikan – kesukaran ekonomi kerana COVID-19. Ayat “kesukaran ekonomi” sudah berbunyi dari dulu lagi. Naiknya Najib katanya “ekonomi meleset” kerana Krisis 2008. Selepas PRU13, benda sama berbunyi – “ekonomi meleset” kerana Ringgit jatuh. Jatuhnya Najib pun sama – “ekonomi mendap” sebab tukar kerajaan.

Tetapi bukan main majikan dapat manfaat kerajaan semasa COVID-19. Itu yang disampaikan MTUC. Alasan standard ditunggang untuk sembang lebat. Dan ini sememangnya satu isu sangat besar. Kerajaan baru saja meluluskan kenaikan gaji minimum ke RM1,500. Tetapi pelaksanaannya selewat-lewatnya hujung tahun. Belum laksana lagi, banyak barangan naik harga.

Dari Januari lagi sudah berbunyi yang harga ayam akan naik (Farhana, 2022). Masuk Februari, bunyi yang sama mendendangkan lagu dondang sayang (Hazira, 2022).

Pejam celik, pejam celik, hari raya dah tiba. Tiba sehari awal pula. Dan masalah bekalan ayam masih berlaku. Apabila bekalan terjejas, harga pun naik. Belum lagi sembang pasal kenaikan harga gandum. Atau harga ikan dan sayur yang turut terkesan (Hasbi, 2022).

Itu gaji minimum belum terlaksana lagi. Kalau dilaksanakan, silap-silap hal itu pun ditunggang sekali untuk menaikkan harga barangan. Kenapa? Kerana majikan Malaysia paling kedekut di Asia Tenggara sampai berat bayar gaji. Tanpa gaji yang mencukupi, orang ramai akan berhutang. Soalnya, macam mana nak bayar hutang jika gaji tidak setimpal dengan roda hidup?

Orang ramai tidak perlu diberitahu tentang kepentingan gaji. Namun faktor gaji itu sendiri menentukan segala-galanya dalam roda ekonomi. Produktiviti menjana ekonomi negara yang dizahirkan dalam bentuk gaji. Dengan gaji, rakyat layak membuat pinjaman perumahan yang mencipta duit baru dalam ekonomi. Maka apabila kerajaan menaikkan paras gaji minimum ke RM1,500, macam-macam spekulasi ditaburkan.

Namun spekulasi ini tidak begitu penting sangat akhirnya… kerana kenaikan gaji minimum (belum dilaksana lagi) belum pasti boleh membantu orang ramai. Gaji minimum yang naik. Bukan gaji naik. Sesiapa dibayar gaji yang lebih daripada RM1,500 takkan mungkin akan naik gaji. Tetapi harga barangan sudah naik melangit.

Situasi ini membawa petanda buruk pada lapisan sosial… apabila lepasan universiti berijazah pun selamba terima kerja bergaji antara RM1,000 hingga RM1,500 (Lim & Ayamany, 2021). Kemudian kerajaan sembang lebat suruh anak muda bayar PTPTN. Mana mungkin boleh bayar PTPTN dengan gaji sedemikian rupa? Itu satu hal. Bayangkan jika anak muda generasi seterusnya mula memandang enteng terhadap Ijazah Sarjana Muda. Akhirnya mereka sendiri enggan belajar tinggi-tinggi semata-mata untuk dapat gaji yang begitu rendah.

Penat-penat belajar. Hutang bukan main banyak. Alih-alih gaji sama macam lepasan SPM. Sekurang-kurangnya lepasan SPM tiada hutang pengajian. Bayangkan nasib negara jika roda gila ini berterusan.

RUJUKAN:

Farhana, Y. (2022, Januari 7). Harga ayam dijangka naik awal bulan depan. Sinar.

Hasbi, A. (2022, Mei 13). Pengguna mengeluh harga barang naik lagi. Berita Harian.

Hazira, A. (2022, Februari 2). Peniaga resah harga ayam naik, bekalan berkurangan. Berita Harian.

Lim, I., & Ayamany, K. (2021, April 14). For at least a decade, monthly wage as low as RM1,000 the norm for Malaysian fresh grads. The Malay Mail.


Sunan Kalijaga: Penyatu Islam Dan Budaya Tanah Jawa

Kebudayaan merupakan satu perkara yang kedudukannya amat akrab dalam hati masyarakat di tanah Nusantara ini. Perhatikan saja kepelbagaian adat, bangsa, kaum, etnik serta bahasa yang hidup subur berlegar-legar di ruang angkasa tanah ini. Kebudayaan merupakan salah satu wadah untuk menonjolkan identiti sesuatu bangsa. Di Malaysia, rakyatnya terkenal dengan pelbagai tarian seperti tarian Zapin, tarian Gamelan, tarian Mak Yong dan tarian Kathak yang merupakan salah satu tarian masyarakat India.

Nama Indonesia pula ranum dengan tarian-tarian seperti Jaipong, tarian Tor-tor yang merupakan identiti kepada kaum Batak di Sumatera Utara dan tarian Kecak yang berasal dari Bali. Budaya-budaya ini telah berakar umbi dalam diri masyarakat berkurun lamanya sedari zaman nenek moyang mereka lagi. Sehubungan dengan itu, perkara yang letaknya begitu hampir dalam kehidupan masyarakat dalam jangka waktu yang begitu lama; tidak ragu lagi telah membentuk jati diri dan keperibadian sesuatu bangsa.

Maksud budaya telah dikupas dalam kamus sebagai satu cara kehidupan yang menggambarkan kemajuan buah fikiran, akal budi (pandangan alam) dan juga perilaku seseorang (Kamus Dewan, 2005). Kebudayaan juga boleh diertikan dengan maksud mengenalpasti kelakuan yang biasa dipraktikkan melalui pembelajaran oleh sesuatu kumpulan masyarakat (Ralph L. Beals, Harry Holjer, 1953).

Menurut Edward B. Taylor pula, beliau mendefiniskan budaya melalui karyanya Primitive Culture, sebagai satu sistem yang kompleks dan holistik yang di dalamnya terkandung unsur-unsur pengetahuan, kepercayaan seni, moral, undang-undang serta adat istiadat.

Ibnu Khaldun menyuarakan gagasannya bahawa  budaya merujuk kepada kelaziman dalam kehidupan seseorang. Manusia mempunyai intelek dan daya pemikiran yang melalui kedua-duanya mereka mampu saling memahami dan mengadaptasi dengan alam sekeliling.

Justifikasinya, budaya boleh didefiniskan sebagai tatacara kehidupan yang diamalkan oleh kumpulan tertentu dengan dinamik dan meliputi sistem sosial, susunan organisasi, distribusi ekonomi, percaturan politik, agama serta kepercayaan.

Untuk membentuk peradaban dan jati diri sekelompok masyarakat, kebudayaan itu sendiri perlulah memenuhi ciri-ciri yang membolehkannya untuk diterima sebagai rutin amalan dalam kehidupan seharian. Tidaklah sesuatu perkara ini diterima bulat-bulat melainkan ia mampu memberikan kesan yang mendalam dalam sanubari dan kehidupan seseorang.

Ciri awal adalah harus wujudnya perkaitan antara kehidupan masayarakat dengan budaya itu sendiri. Keduanya, satu-satu budaya haruslah bersifat dinamik kerana kebudayaan merupakan satu aset yang mengalami perubahan demi perubahan seiring dengan berputarnya roda zaman.

Kebudayaan di Nusantara boleh dikelaskan sebagai sangat dinamik kerana masyarakatnya yang menyokong perubahan kebudayaan yang berlaku (Edward B. Taylor, 1871). Kendatipun begitu, faktor penolakan dan penerimaan juga adalah norma yang biasa berlaku dalam kebudayaan.

Masyarakat menolak disebabkan ingin mengekalkan cara dan nilai lama yang sedia ada. Adapun faktor penerimaan adalah disebabkan masyarakat bersedia untuk memasukkan falsafah-falsafah baru dan seterusnya mendatangkan manfaat kepada mereka.

Mutakhir ini, perkembangan arus modenisasi dan globalisasi yang terjadi dengan begitu pesat kelihatannya telah menghakis keluhuran warisan kebudayaan zaman berzaman di Nusantara ini. Budaya-budaya menyimpang seperti hedonisme dan LGBT misalnya, menyebabkan masyarakat semakin lupa akan asal usul diri sendiri lantas menganaktirikan budaya murni yang telah membentuk identiti yang suci; generasi muda khususnya.

Budaya ketagihan pornografi misalnya menjadi barah yang jika tidak dicantas lama-kelamaan akan menghakis kemanusiaan dan menyebabkan manusia akan berkiblatkan nafsu syahwat semata-mata.

Sebenarnya, kebobrokan yang terjadi ini didorong lagi oleh pelbagai faktor lain. Keruntuhan institusi kekeluargaan, runtuhnya sistem pendidikan dan kehilangan adab terhadap para pendidik. Justeru, budaya-budaya negatif tersebut dijadikan sebagai jalan pintas buat mereka untuk keluar daripada permasalahan yang merunsingkan pemikiran demi mengecapi ‘kenikmatan’ yang sementara.

Oleh hal yang demikian, pembentukan karakter dan sifat-sifat mahmudah dalam diri dilihat sebagai satu solusi yang ideal bagi membina peribadi unggul pada generasi muda khususnya agar peradaban bangsa serta negara mampu dijunjung.

Salah satu ikhtiar yang dilihat mampu membentuk keperibadian unggul adalah melalui wadah kebudayaan. Hal ini demikian kerana, kebudayaan di Nusantara khususnya amatlah bersangkut-paut dengan nilai-nilai perbadi yang luhur daripada budaya warisan sejak zaman dahulu lagi.

Dalam kebudayaan itu sendiri sebenarnya terkandungnya nilai-nilai murni dan pelbagai falsafah serta gagasan yang berkait rapat dengan kehidupan seharian sebagai seorang hamba Allah SWT. Karya-karya seni dan sastera misalnya merupakan alat yang tidak wajar dipandang sebelah mata kerana di sebaliknya terkandung pengajaran, nasihat, hikmah dan tauladan dalam pembentukan keperibadian seseorang (Indianto. 2015).

Kita ambil saja contoh dalam falsafah seni persilatan misalnya. Pengamal ilmu persilatan perlulah mempunyai disiplin dan fokus yang sangat tinggi untuk menjadi pesilat yang berkebolehan di samping tidak menggunakan kelebihan tersebut sebagai ‘senjata’ yang memusnahkan.

Dalam pada menguatkan zahir luaran, pengamal ilmu persilatan juga dituntut untuk mempunyai niat dan seni berfikir yang mulia. Perkara ini secara langsung dapat membentuk karakter dan citra yang unggul dalam diri seseorang.

Antara tokoh yang peranannya sangat signifikan dalam pembentukan jati diri dan keperibadian mulia di tanah Nusantara ini ialah Wali Sanga/Wali Songo (Sembilan Wali) yang terletak di Tanah Jawa dan gelora jihad serta dakwah mereka bertebaran di merata tempat. Pasti ramai dalam kalangan para pembaca budiman sudah familiar dengan nama Wali Sanga, bukan?

Kisah para Waliyullah yang terkenal dengan karamah-karamah yang dikurniakan Allah SWT dalam menyebarkan dakwah. Ada yang berpendapat bahawa Wali Sanga merupakan seorang individu yang berjuang pada jalan-Nya.

Sebaliknya, Wali Sanga sebenarnya bukanlah seorang individu, namun merupakan sebuah armada agung yang dikirimkan oleh Dia Yang Maha Agung untuk menyampaikan risalah Islam yang suci kepada para hamba-Nya. Wali Sanga merupakan sebuah angkatan dakwah yang dianggotai oleh mereka yang soleh, ‘abid, mahir dalam pelbagai jenis ilmu dan arif dalam selok-belok dalam agama Islam.

Seorang dalam kalangan mereka berjasa besar dalam pembentukan jati diri masyarakat di Nusantara ini melalui medium kebudayaan. Beliau dikenali dengan nama Sunan Kalijaga.

Asal-usul Wali Sanga Dan Awal Kemasukan Islam Di Nusantara.

Secara mudahnya, risalah Islam yang suci mula tersebar dan berkembang di Tanah Jawa adalah disebabkan kerana kejatuhan kerajaan agung Majapahit dalam Perang Paregreg pada tahun 1402 Masihi. Bibit-bibit keruntuhan kerajaan agung Majapahit mula kelihatan apabila Prabu Wikramawardhana terlibat dalam perselisihan faham dengan saudara iparnya iaitu Bhre Wirabhumi untuk merebut tampuk takhta kepimpinan kerajaan Majapahit.

P3rang Paregreg ini merupakan garam yang ditabur pada luka kerana menyebabkan kerajaan Majapahit semakin lemah dan tidak berdaya. Ketidakstabilan ini adalah susulan daripada pember0ntakan yang dilakukan oleh Parameswara di Palembang sehingga mengakibatkan tanah itu jatuh dalam genggaman lanun Cina.

Dalam keadaan yang terumbang-ambing itu, berlaku pula perang saudara yang menatijahkan kepada kekalahan Bhre Wirabhumi. Ibarat sudah jatuh, ditimpa tangga pula. Lantaran malu menanggung kekalahan, Bhre Wirabhumi pergi melarikan diri dengan menaiki perahu di malam hari.

Namun, dia telah diburu oleh Bhre Narapati lalu tertangkaplah dia dan dipenggal kepalanya. Peristiwa tersebut adalah rantaian kejadian peperangan dan konflik saudara lain dari semasa ke semasa sehingga mengakibatkan kejatuhan kerajaan agung Majapahit pada tahun 1478 Masihi.

Alam Nusantara sedari dulu lagi terkenal dengan pusat perdagangan antarabangsa sehingga menyebabkan interaksi dan pertembungan pelbagai budaya  merupakan satu perkara yang biasa. Selain daripada kaya dengan adat budaya, alam Nusantara juga kaya dengan rempah ratus, emas, kopi dan batu permata sehingga menjadi daya penarik pedagang-pedagang dari Mesir, Parsi, Eropah, Arab, Cina dan India untuk melaksanakan urusan jual beli di tanah itu. Para pedagang yang datang dari seluruh penjuru bumi ini ada yang menetap lama sehingga ada juga yang berkahwin dengan wanita tempatan.

Mereka membawa adat dan peradaban masing-masing sehingga terjadinya interaksi antara peradaban yang berbeza sehingga membentuk sebuah identiti dalam satu kelompok masyarakat. Di pelabuhan Kota Melaka misalnya, begitu maju dan megahnya Melaka ketika itu sehingga Bahasa Melayu telah dijadikan lingua franca oleh setiap orang yang bermuamalat di situ lantas bahasa itulah yang digunakan sebagai alat untuk menyampaikan agama Islam dengan baik oleh para pendakwah.

Antara teori proses kemasukan sinar Islam ke alam Nusantara adalah seperti yang  dikhabarkan oleh Profesor Dr. Buya Hamka. Beliau menuliskan dalam bukunya Sejarah Perkembangan Pemurnian Ajaran Islam di Indonesia:

“Ada sesetengah ahli sejarah yang berkata bahawa pada zaman pemerintahan Yazid bin Muawiyah; khalifah Bani Umaiyah yang kedua, didapati sekelompok keluarga orang Arab di pesisir barat pulau Sumatera. Bermaksud, sebelum habis 100 tahun setelah Nabi Muhammad SAW. Tetapi pada kurun-kurun ketiga dan keempat Hijriyah, pada zaman keemasan Daulah Bani Abbas di Baghdad sudah banyak pelajar dan pengembara bangsa Arab itu menyebut-nyebut pulau Sumatera, ketika mereka membicarakan suatu kerajaan Buddha yang dikenal dalam kitab-kitab mereka dengan nama Syarbazah atau kerajaan Sriwijoyo yang terletak di Palembang, ibu negeri Sumatera Selatan sekarang ini.”

Pendapat ini juga mendapat sokongan daripada beberapa orang sejarawan misalnya Profesor Ahmad Mansur Suryanegara yang menyimpulkan bahawa Islam masuk ke tanah Nusantara langsung dari Mekah sejak abad ketujuh Masihi melalui Aceh.

Ada juga pendapat yang mengatakan bahawa cahaya Islam mula menyinari alam Nusantara pada abad ketujuh. Pada saat tersebut, orang-orang Islam telah mendirikan perkampungan di sebuah kawasan yang dikenali dengan nama Kanton, menunjukkan kegembiraannya menyaksikan kedudukan agama yang tinggi dan autonomi pemerintahan; iaitu mereka akan memelihara kelangsungan perkampungan serta organisai di Kedah dan Palembang (Syed Naquib al-Attas, 1969).

Antara hujah lain yang diberikan adalah melalui karya kuno Arab berjudul ‘Ajaib al-Hind oleh Buzurg bin Shahriyar al-Ramhurzumi pada tahun 1000 Masihi, mengatakan bahawa ada perkampungan-perkampungan Muslim yang berdiri di wilayah kerajaan Sriwijaya.

Hubungan akrab antara kerajaan Sriwijaya dengan kekhalifahan di Timur Tengah berlanjutan sehingga pada masa pemerintahan Sultan Umar bin Abdul Aziz. Tuntasnya, kedatangan Islam ke Nusantara ini harus dilihat sebagai mencirikan zaman baru dalam persejarahannya (Syed Naquib al-Attas, 1999). Percantuman agama Islam dengan budaya-budaya di Nusantara kelak menjadikan masyarakatnya keluar daripada kepompong jahiliah dan masuk ke dalam pelukan agama Allah SWT yang syumul; Islam.

Berkenaan dengan kedatangan Wali Sanga, sebenarnya dalam pada tempoh kerajaan Majapahit sedang bergelut dalam Perang Paregreg, sejarah telah mencatatkan bahawa Sultan Muhammad I, khalifah pemerintahan Turki Uthmaniyyah telah menghantar sebuah angkatan ke tanah Jawa bagi misi menyebarkan dakwah Islam di sana pada tahun 1404 Masihi (Asnan Wahyudi & Abu Khalid).

Angkatan dakwah ini sebenarnya adalah armada Wali Sanga pertama yang dianggotai oleh Maulana Malik Ibrahim, Maulana Ishaq, Maulana Ahmad Jumadil Kubra, Maulana Muhammad al-Maghribi, Maulana Malik Isra’il, Maulana Muhammad Ali Akbar, Maulana Hasanudin, Maulana Aliyuddin dan Syeikh Subakir.

Anggota dalam armada Wali Sanga akan digantikan apabila ada yang meninggal dunia dan armada tersebut sebenarnya telah dihantar sebanyak enam angkatan. Ini jelas menunjukkan bahawa bilangan mereka sebenarnya sangatlah ramai dan antara yang terkenal adalah Sunan Jati, Sunan Ampel, Sunan Muria, Sunan Drajat, Sunan Kudus, Sunan Gunung Jati, Sunan Bonang, Raden Patah dan Sunan Kalijaga sendiri yang bakal diceritakan jasanya nanti.

Gerakan Dakwah Wali Sanga.

Gerakan dakwah Wali Sanga adalah menjurus kepada idea-idea penyampaian falsafah-falsafah agama Islam melalui jalan damai iaitu menggunakan medium bahasa serta tutur percakapan yang baik. Ajaran-ajaran agama Islam lantas diperkemas oleh para ulama sebagai ajaran yang sederhana kerana masyarakat pada waktu itu masih mentah dan baru saja membuka pintu hati untuk menerima sinaran mulia Islam. Mesej dalam agama Islam dikaitkan dengan pemahaman masyarakat melalui penerapannya dengan kesesuaian adat budaya dan kepercayaan penduduk setempat.

Harus diketahui bahawa para penyebar dakwah Islam di tanah Jawa terpaksa menggunakan konsep-konsep agama Hindu-Jawa yang estetik itu untuk memperkenalkan Islam kepada masyarakat awam yang telah lama hidup dalam suasana estetik. Cara tersebut bukan hanya terbatas kepada penggunaan bahasa sahaja, namun mereka tidak enggan juga menggunakan lambang perantaraan lain yang bersifat kesenian seperti wayang yang digunakan oleh Sunan Kalijaga sendiri (Syed Naquib al-Attas, 1999).

Demikianlah itu berlakunya cara untuk memperjelaskan Islam yang ditilik melalui pandangan Bahasa Jawa mendatangkan kesukaran kepada masyarakat awam dalam memahami nilai-nilai dalam agama ini rentetan daripada kelamnya istilah-istilah Bahasa Jawa yang digunakan sebagai pembayang terhadap mesej-mesej Islam.

Justeru, budaya masyarakat tempatan ketika itu digunakan sebagai alat untuk menyampaikan nilai-nilai murni agama Islam agar mesej yang ingin disampaikan dapat difahami dengan lebih mendalam dan saksama. Wali Sanga juga merupakan badan dakwah yang bergerak secara sistematik dan berorganisasi dalam menyebarkan ajaran Islam di tanah Jawa serta pulau-pulau di sekitarnya.

Bahkan, angkatan Wali Sanga juga menyebarkan risalah Islam melalui pendekatan sufisme dalam gerakan dakwah mereka. Terdapat naskah-naskah sufistik, tulisan karya dan kisah-kisah berkenaan tokoh yang memiliki karamah luar biasa.

Sunan Gunung Jati dikatakan memiliki perkaitan dengan ajaran sufisme melalui kitab-kitab Syeikh Ibrahim Arki, Syeikh Sabri dan Syeikh Samangun Asarani. Sunan Kalijaga dikisahkan berguru ilmu tasawuf kepada Syeikh Dara Putih dan berguru dengan tokoh Wali Sanga yang terkenal iaitu Sunan Bonang.

Peranan sufisme terlihat sangat jelas jejaknya dalam penyebaran dakwah agama Islam oleh angkatan Wali Sanga dalam bentuk syair, kidung, tembang dan hikayat seperti Syair Perahu tulisan Hamzah Fansuri, Suluk Linglung, Suluk Jalma Luwih, Serat Wirid dan Suluk Sukarsa (Agus Sunyoto, 2017).

Pembikinan karya-karya atau penterjemahaan hikayat ini menggambarkan perubahan-perubahan pemikiran dalam pandangan hidup masyarakat. Perubahan ini berpunca daripada satu konsepsi mengenai ‘wujud’ yang lain daripada yang difahami oleh mereka sebelum ini.

Justeru, perubahan-perubahan ini membawa maksud berlakunya satu penjelasan ilmiah atau intensifikasi serta penyelarasan atau standardisasi dalam Islam yang kemudiannya diikuti dengan pembetulan serta koreksi  daripada sebarang penyelewengan dari jalan yang benar (Syed Naquib al-Attas, 1999).

Sudah terang lagi bersuluh, bahawa kedatangan Islam telah mendatangkan sinar baru ke ruh alam Nusantara dengan memansuhkan pemikiran-pemikiran tahayul, kepercayaan khurafat dan adat budaya animisme.

Selain daripada medium dakwah, usaha pengembangan dakwah oleh armada Wali Sanga turut dijalankan melalui sistem pendidikan bermodulkan pendidikan asrama, pesantren-pesantren dan padepokan menggunakan medium seperti masjid, langgar (surau) dan permainan kanak-kanak.

Antara inisiatif yang dilakukan oleh angkatan Wali Sanga dalam menyebarkan dakwah Islam melalui jalur pendidikan adalah melalui usaha mengambil alih lembaga Syiwa-Buddha yang disebut sebagai ‘asrama’ atau ‘dukuh’ lalu formatnya ditukar sesuai dengan ajaran Islam.

Melalui model pendidikan ini, adab-adab seperti tidak boleh duduk di hadapan guru, dilarang mencelah percakapan guru, berkata-kata yang menyenangkan guru dan juga apabila guru datang haruslah anak murid turun dari tempat duduknya mula diterapkan. Inilah dia tatakrama yang diperkenalkan oleh guru-guru dalam kalangan Wali Sanga dalam membentuk keperibadian unggul.

Di samping itu, selain daripada gagasan pendidikan dan penterjemahan karya, para Wali Sanga juga menggunakan wadah seni dan budaya dalam menerapkan konsep dan kefahaman Islam kepada masyarakat pada tempoh tersebut. Sebagai tamsil adalah seni pertunjukan wayang. Pada masa pemerintahan Majapahit, pertunjukan wayang adalah seni yang digunakan untuk kegiatan yang berkaiyan dengan keagamaan Hindu-Buddha.

Antara ciri khas pertunjukan wayang pada zaman pemerintahan Majapahit adalah diperlukan sesajen (persembahan) yang banyak dan pelbagai jenis, dilakukan di tempat yang dianggap ‘keras’, perlunya pemilihan waktu dan hari yang khusus dan tujuan pertunjukannya adalah menjurus kepada nilai spiritual berbanding nilai estetikal.

Namun, apabila kerajaan Majapahit telah tumbang, seni pertunjukan wayang tidak dimansuhkan kerana dianggap bertentangan dengan ajaran Islam. Justeru, seni ini tetap dikekalkan namun dilakukan beberapa pembaharuan seperti cerita-cerita dewa diubah, nilai-nilai kemusyrikan diubah dengan ajaran-ajaran Islam, bentuk wayang yang mirip arca seperti manusia haruslah diubah kerana diharamkan oleh Islam dan tokoh-tokoh dalam pertunjukan wayang hanyalah sebagai lambang untuk digunakan sebagai tafsiran sesuai dengan garis panduan Islam.

Sementelahan itu, gelora dakwah Wali Sanga tidaklah terhenti setakat penterjemahan karya, seni budaya dan pendidikan sahaja. Malahan, mereka juga bergiat aktif dalam kepemimpinan dan politik. Kerajaan Islam di Demak berdiri sebagai pusat kekuasaan politik dan pusat penyebaran Islam yang berpaksikan politik Islam.

Berdirinya kerajaan Islam Demak yang berkonsepkan maritim, maka kota-kota penting seperti Surabaya, Jepara, Rembang dan Tuban mula membebaskan diri daripada cengkaman kerajaan Hindu-Buddha Majapahit lalu berada di bawah payung perlindungan kerajaan Islam Demak. Bahkan, mereka juga terlibat secara langsung dalam jihad perlawanan melawan musuh seperti Portugis.

Ekspedisi jihad melawan Portugis bermula pada tahun 1513 Masihi apabila penjajah durjana itu telah berjaya menguasai Kerajaan Islam Melaka. Sebagai tanda solidariti dan saudara sesama akidah, Sultan Fattah memerintahkan Adipati Yunus (Pati Unus) untuk memerangi  Portugis berbekalkan 100 buah kapal Jong dan seramai 12,000 orang perajurit. Akhirnya, berkat bantuan daripada Allah SWT dan kesungguhan, pada tarikh 22 Jun 1527 Masihi gabungan kekuatan tentera Katolik Portugis dengan kerajaan Hindu Syiwo-Buddha Padjajaran dapat ditumpaskan di Sunda Kelapa. Tempat itu kemudian digantikan namanya dengan Jayakarta.

Siapakah Sunan Kalijaga?

Sunan Kalijaga atau nama sebenarnya ialah Raden Sahid, juga terkenal dengan nama Raden Mas Said atau Raden Mas Syahid, merupakan cahaya mata antara Temenggung Wilakita (ayahnya) yang menjadi Adipati (pemimpin) di Tuban dengan Dewi Nawangrum (ibunya). Selain daripada dilahirkan dalam kalangan keluarga bangsawan, Sunan Kalijaga juga mempunya gelaran lain seperti Raden Sahid, Lokajaya, Syeikh Melaya, Raden Abdurrahman, Pangeran Tuban, Ki Dalang Sida Brangti dan Ki Dalang Bengkok. Beliau lahir sekitar tahun 1400-an di kawasan bernama Tuban. Nama Kalijaga diambil sempena sebuah desa letaknya di Cirebon yang dikenali sebagai desa Kalijaga.

Ada beberapa pendapat yang menuliskan tentang salasilah keturunan Sunan Kalijaga. Pendapat pertama mengatakan bahawa beliau memang keturunan Jawa asli. Salasilah Jawanya adalah Adipati Ranggalawe, berputrakan Ario Teja I, berputra Ario Teja II, berputra Ario Teja III, berputra Temenggung Wilatika dan berputra Raden Mas Said atau Sunan Kalijaga (Khaelany, 2014).

Ada juga pendapat yang mengatakan bahawa Sunan Kalijaga berketurunan Cina. S. Wardi dalam bukunya Kumpulan Ceritera Lama menuturkan bahawa Sunan Kalijaga merupakan anak orang berbangsa Cina yang bernama Oei Sam Ik yang kemudian dikenali dengan nama Said.

Pendapat seterusnya mengatakan bahawa Sunan Kalijaga merupakan tokoh yang berketurunan Arab. Menurut Babad Tuban, nama asli datuk kepada Sunan Kalijaga yang bernama Ario Teja ialah Abdurrahman dan beliau merupakan orang berketurunan Arab. Disebabkan beliau berhasil mengislamkan Adipati Tuban pada ketika itu iaitu Ario Dikara, Abdurrahman diberi ganjaran mengahwini puteri Ario Dikara.

Hujah ini juga disambut baik oleh C.L.N Van Den Berg dalam tulisannya Le Hadhramout et les Colonies Arabes dans dengan mengatakan bahawa Sunan Kalijaga berketurunan Arab.

Masa Muda Dan Pendidikan Sunan Kalijaga.

Setiap orang pasti mempunyai masa silam dan kesalahan-kesalahan yang tersendiri kerana selagi menjadi manusia biasa, seseorang itu tak akan terlepas daripada melakukan dosa. Begitulah halnya yang berlaku dalam kehidupan Sunan Kalijaga. Pada masa mudanya, Sunan Kalijaga cukup mahsyur dengan kenakalan dan perbuatan-perbuatannya yang dahsyat. Beliau gemar akan perbuatan minum arak, berjudi dan mencuri.

Kendatipun beliau dilahirkan dalam kalangan orang bangsawan, namun Sunan Kalijaga memilih untuk hidup sederhana saja dan tidak terikat dengan adat istiadat kebangsawanan keluarganya. Justeru, beliau lebih gemar bergumul dengan rakyat jelata sehingga Sunan Kalijaga begitu arif tentang selok belok kesusahab dalam kehidupan masyarakat Tuban yang sebenarnya.

Sehubungan dengan itu, maka timbullah akan niat Sunan Kalijaga untuk membantu meringankan beban masyarakat di Tuban yang tenggalam dalam kesusahan kehidupan. Saat malam telah melabuhkan tirainya, waktu itulah Sunan Kalijaga melakukan ‘kerjanya’ dalam kelam malam secara diam-diam.

Beliau akan mencuri harta orang-orang kaya, bangsawan dan pemimpin yang korup serta yang menyalahgunakan kuasa di daerah Tuban lantas keesokan harinya Sunan Kalijaga bakal mengagih-agihkan harta tersebut kepada mereka yang dicengkam kesempitan hidup. Malahan, Sunan Kalijaga juga sanggup mencuri harta-harta yang dikumpul untuk dipersembahkan kepada kerajaan Majapahit kemudian memberikannya kepada rakyat Tuban yang kesusahan.

Perbuatan ini telah mengundang kemurkaan ayahandanya iaitu Adipati Wilatika lalu Sunan Kalijaga dijatuhi hukuman sebat di tangannya sebanyak 200 kali. Beliau juga pernah dihalau keluar oleh ayahandanya lantaran perbuatannya yang banyak menconteng arang ke muka keluarga. Pada waktu itu, beliau masih belum sedar bahawa perilakunya adalah salah walaupun niat yang terpasak di hati seputih susu.

Melihatkan suasana keluarga dan kepemimpinan di Tuban semakin dingin terhadapnya, Sunan Kalijaga mengambil keputusan untuk meninggalkan tanah tempat tumpah darah urinya itu. Beliau berjalan sehingga tiba di suatu hutan di daerah Jatiwangi yang tempat letaknya adalah di Rembang, Jawa Tengah.

Di situ, beliau tiba-tiba terjumpa dengan seorang lelaki yang sudah senja usianya namun di tangannya terdapat sebatang tongkat bersalutkan emas asli. Tatkala panahan matanya tertangkap akan tongkat emas itu, maka terbitlah niat di hati Sunan Kalijaga untuk merompak harta orang tua itu.

Tanpa ragu lagi, beliau dengan kasarnya meminta tongkat emas tersebut daripada orang tua itu. Namun demikian, orang tua itu bersikap tenang dan tidak melawan. Bahkan, orang tua tersebut sempat memberikan dakwah kepada Sunan Kalijaga dan menunjukkan ‘kehebatannya’ mengubah sebiji buah bertukar menjadi emas. Orang tua yang uzur itu sebenarnya ialah Sunan Bonang atau nama sebenarnya Raden Makdum Ibrahim.

Sunan Bonang merupakan salah seorang anggota Wali Sanga yang terkenal dengan kebijaksanaannya dalam bidang fiqh, usuluddin, tasawuf, kesenian, sastera dan ilmu pembinaan. Beliau merupakan hasil perkongsian hidup antara Raden Ali Rahmatullah (Sunan Ampel) dengan Nyai Ageng Manila. Setelah mendengar nasihat tauladan dan menyaksikan karamah Sunan Bonang, maka Allah SWT telah mendatangkan rasa insaf dalam benak hati Sunan Kalijaga.

Bermula pada detik itu, bermulalah pendidikan Sunan Kalijaga bersama gurunya Sunan Bonang dalam mengumpulkan bekal menjadi pendakwah yang menyebarkan syiar Islam di tanah Jawa. Sunan Kalijaga menceburkan dirinya dalam telaga keilmuan seperti ilmu tauhid, ilmu syariat di samping pengetahuannya yang meluas dalam kesenian dan kebudayaan yang kelak digunakan dalam metod dakwahnya. Selain daripada Sunan Bonang, Sunan Kalijaga turut pernah berguru dengan ahli Wali Sanga yang lain seperti Sunan Ampel (ayahanda Sunan Bonang) dan Syarif Hidayatullah (Sunan Gunung Jati).

Sunan Kalijaga dikaruniakan oleh Allah SWT usia yang panjang sehingga mampu hidup pada tiga zaman kekuasaan yang berbeza iaitu sejak kerajaan Majapahit, kerajaan Islam Demak dan kerajaan Pajang. Beliau wafat di desa Kadilangu dan telah dimakamkan di sana.

Warisan Kesenian Wayang.

Seperti yang telah dituliskan sebelum ini, antara jasa terbesar Sunan Kalijaga dalam penyebaran dakwah Islam di Tanah Jawa adalah melalui medum seni wayang. Sewaktu era tampuk pemerintahan kerajaan Majapahit, seni wayang berfungsi sebagai alat-alat spiritual dan ritual keagamaan yang disebut sebagai murwakala bermaksud semacam upacara rawatan. Pertunjukan wayang diadakan bertujuan agar sesiapa yang dirawat akan terbebas daripada segala jenis penyakit dan bala bencana yang bersifat ghaib.

Mereka akan menggunakan istilah-istilah khurafat dan tahayul dalam pertunjukan wayang kulit tersebut. Bahkan, perwatakan dan kronologi certia dalam pertunjukan wayang kulit pada awalnya bersandarkan hikayat-hikayat Hindu  seperti Mahabarata dan Ramayana.

Sunan Kalijaga melihat akan budaya kesenian ini sebagai satu wadah yang ampuh dan kukuh untuk memasukkan sinar agama Islam dalam diri masyarakat pada waktu itu disebabkan pertunjukan wayang sudah berada sangat akrab di hati serta hidup mereka begitu lama sekali. Oleh hal yang demikian, beliau mengambil langkah dengan menerapkan pembaharuan demi pembaharuan dalam kesenian pertunjukan wayang berteraskan pilar-pilar agama Islam.

Untuk mengadakan pertunjukan wayang, tidak banyak yang diminta oleh Sunan Kalijaga. Bukanlah sekati emas atau seguni beras sebagai bayaran supaya pertunjukan wayang kulit diadakan. Justeru, ‘bayaran’ untuk sebuah pertunjukan wayang kulit adalah seseorang itu hanya perlu mengucapkan dua kalimah syahadah lalu dia diizinkan untuk duduk menyaksikan persembahan kegemaran mereka secara percuma tanpa ada gangguan sekelumit pun.

Malahan, dalam menyebarkan dakwahnya melalui kesenian wayang, Sunan Kalijaga sendiri yang bertindak menjadi dalangnya. Dalang ini ialah individu yang bertanggungjawab dalam menyampaikan cerita dan kisah-kisah. Dialah yang bertanggungjawab dalam mereka jalan cerita dan menyampaikan mesej kepada para penonton.

Sunan Kalijaga bergerak dari satu tempat ke satu tempat dan dari satu  desa ke satu desa yang lain untuk melaksanakan pertunjukan wayang kulitnya sehingga beliau masyhur dengan nama yang berbeza-beza.

Di daerah Pajajaran, beliau terkenal dengan nama Ki Dalang Sida Brangti. Di daerah Tegal, Sunan Kalijaga lebih akrab di hati masyarakat dengan gelaran Ki Dalang Bengkok. Di daerah Purbalingga pula beliau masyhur dengan nama samaran Ki Dalang Kumendung.

Pertunjukan wayang Sunan Kalijaga mendapat sambutan yang sangat hangat dalam kalangan masyarakat desa lebih-lebih lagi apabila beliau sendiri mengenakan pakaian dan topeng khas sebagai identiti seorang dalang.

Watak-watak Hindu seperti Lakon Nawa Ruci dan Bhagawan Drona juga ditukar dengan watak lain untuk meniupkan nafas Islam dalam pertunjukan wayangnya. Watak-watak tersebut adalah pertama dinamakan Semar yang diambil daripada Bahasa Arab, bermaksud paku. Falsafah di sebalik nama watak ini adalah seorang Muslim itu seharusnya mempunyai pendirian dan iman yang teguh umpama sebatang paku yang mencantumkan dua batang kayu. Watak kedua dinamakan sebagai Petruk yang membawa erti meninggalkan.

Watak ini memberikan maksud seorang Muslim diwajibkan untuk meninggalkan segala bentuk penyembahan selain daripada Allah SWT dan menjauhi segala larangan-Nya. Watak seterusnya adalah Gareng yang bermakna teman.

Ini bermaksud seorang Muslim perlulah mencari teman dan sahabat sebanyak-banyaknya untuk diajak ke arah kemaslahatan. Kemudian, Sunan Kalijaga mencipta watak yang dinamakan Bagong yang bermaksud memberontak. Ertinya, seorang Muslim haruslah memberontak apakala dia menyaksikan kezaliman (Hermawan, 2015).

Di samping itu, Sunan Kalijaga juga memberikan nafas tasawuf dalam memaparkan kupasan-kupasan kisah sewaktu mengadakan pertunjukan wayangnya. Beliau tidak setakat mempersembahkan wayang sebagai seorang Dalang, beliau juga mereformasikan bentuk-bentuk wayang yang sebelumnya menyerupai gambar manusia menjadi bentuk lain dan tidak mirip langsung dengan watak seorang manusia. Sunan Kalijaga mampu menyampaikan wayang dengan sangat baik disebabkan beliau mempunyai pengetahuan yang meluas dalam selok-belok budaya dan kesenian.

Kritis Dan Empati.

Usaha dakwah Sunan Kalijaga dengan menggunakan medium budaya dan kesenian mendapat pujian daripada guru-gurunya kerana dilihat sangat efektif tanpa berlakunya sebarang bentuk penentangan serta pemberontakan. Melalui cara dakwah mengelilingi desa ke desa dan dari satu tempat ke satu tempat yang lain, Sunan Kalijaga mampu memahami dan mendalami liku-liku kehidupan seharian masyarakat di samping dapat menyesuaikan diri dengan sangat baik.

Selain daripada sikap empati yang ditunjukkan; suka membantu orang-orang yang kesusahan, Sunan Kalijaga juga terkenal dengan pemikiran kreatif dan kritisnya. Buktinya, beliau bijak memasukkan nafas-nafas Islam dalam kesenian dan kebudayaan masyarakat Jawa sehingga menyebabkan dakwahnya diterima oleh orang ramai.

Tambahan pula, Sunan Kalijaga merupakan individu yang tinggi nilai toleransinya, luhur budi pekerti dan mempunyai wawasan luas dalam pandangannya. Beliau mempunyai tolak ansur yang sangat tinggi terutamanya tatkala menyentuh soal kebudayaan. Sunan Kalijaga berpendirian bahawa sekiranya masyarakat setempat diserang dan dicemuh keperibadiannya, maka akan menjauhlah mereka daripada pelukan agama Islam.

Masyarakat setempat haruslah didekati dengan berhikmah dan secara berperingkat kerana pemahaman dan penerimaan mereka berbeza mengikut tahapan seseorang. Apabila prinsip dan konsep agama Islam sudah mula diterima dan diasimilasikan dalam kehidupan seharian, maka dengan sendirinya kebiasaan lama (sebelum kedatangan Islam) lama-lama akan ditinggalkan.

Warisan Syair, Tembang, Suluk.

Selain daripada warisan kesenian pertunjukan wayang kulit, antara warisan lain Sunan Kalijaga dalam penyebaran dakwah di Tanah Jawa adalah dalam bidang syair, tembang atau suluk. Suluk bermaksud nyanyian yang dilantunkan oleh seorang Dalang untuk menggambarkan suasana tertentu dalam babak-babak pertunjukan wayang.

Dalam suluk terkandung tembang-tembang berbahasa Jawa yang berisi kandungkan puji-pujian dan mantra. Suluk merupakan keahlian khusus yang perlu dimiliki oleh seorang Dalang sewaktu pertunjukan wayangnya. Antara suluk Sunan Kalijaga yang cukup popular adalah Lir-ilir, Gundul Gundul Pacul, Syair Kolosebo.

Siapa yang tidak pernah mendengar tembang lir-ilir ini? Sudah pasti hampir 90 peratus pernah mendengarnya di mana-mana jua saluran bukan? Hatta di negara Malaysia sekali pun, tembang ini sangat masyhur dan banyak didendangkan di majlis-majlis qasidah dan Maulidur Rasul. Lirik yang terkandung dalam tembang ini sebenarnya sangatlah sederhana kerana bait-bait perkataan yang digunakan hampir kesemuanya berada dekat dengan kehidupan seseorang.

Secara peribadi, tembang lir-ilir seolah-olah pertuturan nasihat daripada seorang orang tua kepada anak atau cucunya. Penggunaan katanya begitu mudah namun mempunyai nilai leksikal yang tinggi kerana tempat penggunaannya begitu tepat sekali dengan gambaran suasana.

Terdapat keselarahan dalam pemilihan kata, bunyi rima dan struktur kalimah sehingga mampu memberikan kesan yang mendalam ke hati pendengarnya. Di pondok-pondok pesantren, tembang lir-ilir ini biasanya diiringi dengan alunan selawat dan paluan rebana. Lirik tembang lir-ilir adalah seperti berikut,

Lir-ilir, lir-ilir, tandure wis sumilir

(Bangunlah, bangunlah, tanaman sudah berbuah)

Lirik ini membawa falsafah supaya manusia haruslah bangkit daripada dibelenggu selimut fantasi dan tidak lalai diulit mimpi. Manusia haruslah sedar bahawa kehidupan di dunia ini bukanlah setakat memenuhi keperluan duniawi semata, namun hidup di atas muka bumi ini perlulah beribadah kepada Allah SWT dengan sehabis baik demi memperoleh reda-Nya. Manakala lirik tanaman sudah berbuah itu merujuk kepada ajaran Islam yang sudah mekar dan berbuah dalam sanubari masyarakat pada ketika itu.

Oleh hal yang demikian, lirik ini menyeru para masyarakat supaya menuai hasil tanaman tersebut yang berbentuk manisnya keimanan, indahnya ketakwaan serta kemerdekaan daripada menyembah sesama makhluk. Maka, mereka haruslah menuai hasil tanaman dan menjadi nikmat tersebut dengan sebaik mungkin.

Sing ijo royo-royo, tak sengguh temanten anyar

(Demikianlah telah cantik menghijau, umpama pasangan pengantin baru)

Lirik ini adalah kesinambungan kepada lirik yang sebelumnya. Warna hijau dalam lirik di atas menggambarkan kesegaran agama Islam pada waktu itu. Walaupun sinar agama Islam pada waktu itu baru sahaja mekar dalam sanubari masyarakat, namun risalah ini diterima dengan besar hati dan tangan terbuka seperti menyambut pengantin baru yang wajah mereka berseri-seri ketika menjadi raja sehari.

Cah angon, cah angon, penekno blimbing kuwi

(Wahai anak gembala, ambilkanlah buah belimbing itu)

Pada lirik ini, Sunan Kalijaga menggunakan istilah bocah yang bermaksud anak kecil kerana beliau ingin menyampaikan mesej bahawasanya manusia ini tidak kiralah seorang pemimpin, orang kaya atau rakyat sekalipun semuanya sama saja di sisi Allah SWT. Bezanya cuma amalan ibadah dan ketakwaan dalam hati. Sunan Kalijaga tidak menggunakan istilah seperti raja, tuan, raden atau pengiran kerana beliau tidak ingin menunjukkan diskriminasi dalam dakwahnya mengajak masyarakat memeluk Islam.

Falsafah di sebalik buah belimbing adalah buah tersebut secara umumnya mempunyai bentuk lima segi dan bentuk ini mewakili rukun agama Islam. Intihanya, Sunan Kalijaga menyeru masyarakat supaya berpegang dengan erat dan teguh kepada rukun Islam yang lima itu dalam kehidupan tidak kira pangkat atau darjat.

Lunyu-lunyu penekna, kanggo mbasuh dodotiro

(Walaupun licin, namun tetaplah memanjat untuk membasuh pakaian)

Lirik ini merupakan lanjutan daripada lirik yang sebelumnya. Iaitu tetaplah memanjat pohon belimbing tadi walaupun licin. Licin di sini membawa gagasan bahawa apabila seseorang Muslim itu berpegang teguh dengan ajaran Allah SWT, sudah tentu aka nada halangan dan rintangan yang menyebabkan perjalannya tergendala lebih-lebih lagi pada saat itu cahaya Islam baru sahaja menyinari kalbu masyarakat.

Namun, berbekalkan kecekalan dan keyakinan yang teguh ditambah lagi dengan doa berterusan insya-Allah perjalanan itu akan terasa mudah. Dodot dalam lirik di atas merujuk kepada pakaian tradisional yang dikenakan oleh masyarakat Jawa pada waktu itu.

Sunan Kalijaga menyeru supaya umat Islam meneruskan perjuangan memanjat pohon belimbing kerana pada zaman dahulu, buah tersebut sering digunakan untuk membasuh pakaian. Mesej yang tersirat di sini adalah dengan berpegang kepada buah belimbing (rukun Islam) yang lima tadi, setelah mengharungi kesusahan demi kesusahan untuk mendapatkannya, umat Islam akhirnya mampu mencuci pakaian mereka. Apakah pakaian yang dimaksudkan?

Nah! Pakaian itu adalah kemurnian hati seseorang. Justeru, pegangan ajaran Islam yang kukuh akan mampu membersihkan dan menyucikan hati daripada sifat-sifat mazmumah seperti dengki, iri hati, sombong dan tamak.

Dodotiro, dodotiro, kumitir bedah ing pinggir

Dondomono, jlumatono, kanggo sebo mengko sore

(Pakaian yang telah rosak ketepikanlah, jahitlah perbaikilah untuk dipakai senja nanti)

Di samping diibaratkan sebagai hati, dodot di sini juga bermaksud akhlak dan agama seseorang. Maka, apabila agama dan akhlak seseorang itu ada kerosakan dan kecacatan (tidak sepenuhnya) haruslah diketepikan. Diketepikan di sini bukan bermaksud diabaikan dan dibuang terus. Namun, ia haruslah diperbaiki dan dijahit kembali agar mampu digunakan semula. ‘Pakaian’ yang rosak itu haruslah ‘dijahit’ dengan keimanan yang teguh dan haruslah kembali ke pangkal jalan kebenaran.

Haruslah timbul kesedaran untuk memperbaiki ‘pakaian’ yang rosak tadi dengan segera. Kerana apa? Kerana ingin digunakan pada waktu senja nanti, di waktu matahari akan tergelincir menandakan penamatnya waktu siang. Ini menandakan bahawa kehidupan manusia itu ada penghujungnya dan jika akhlak dan agamanya tidak diperbaiki segera, adakah seseorang itu akan menghadap Sang Pencipta pada penghujung usianya dengan tidak berpakaian apa-apa?

Mumpung padhang rembulane, mumpung padhang kalangane

(Sementara masih terang rembulan, sementara masih ada kelapangan)

Setelah mengetahui falsafah-falsafah yang tersirat pada lirik tembang lir-ilir sebelumnya, maka pada lirik ini sudah terang lagi bersuluh bahawa Sunan Kalijaga mengajak masyarakat supaya tidak bertangguh dalam melaksanakan syiar Islam. Sementara masih diberikan waktu dan kelapangan, maka haruslah umat Islam menjaga akhlak serta agama dengan sebaik mungkin kerana apabila matahari sudah terbit dari barat atau ruh sudah tiba di kerongkongan, maka pada saat itu segala-galanya sudah terlambat.

Maka daripada itu, gunakanlah nikmat masa dan kelapangan dengan sebaik mungkin. Demi masa, sesungguhnya manusia dalam kerugian. Kecuali orang-orang yang beriman dan beramal soleh. Serta yang berpesan-pesan dengan kebenaran dan berpesan dengan kesabaran. (al-Asr, 1-3)

Yo surako, surak hiyo

(Marilah bersorak, bersorak hore)

Akhirnya, apabila kelima-lima rukun Islam dijaga dan diamalkan dengan sangat mantap, ‘pakaian’ pun terjaga daripada segala kekotoran maka manusia dapat bersorak kegembiraan kerana telah memperoleh nikmat keimanan dan insya-Allah, reda Allah SWT pun dapat dikecapi. Kebahagiaan sebenar adalah kebahagian hati yang telah mengenal dirinya dan Khaliqnya (Hamka, 1973).

Gundul gundul pacul cul, gembelengan

Nyanggi nyanggi wakul kul, gembelengan

Wakul ngglempang segane dadi sak ratan

Wakul ngglempang segane dadi sak ratan

Tembang Gundul Gundul Pacul ini tidak sepanjang tembang lir-ilir. Kendatipun begitu, tembang ringkas ini hakikatnya terkandung pesanan tersirat yang begitu sarat dengan falsafah dan pegangan kehidupan. Tembang ini digubah oleh Kanjeng Kiyai Sunan Kalijaga ditujukan kepada pemimpin yang mempunyai pangkat dan kekuasaan. Perkataan gundul secara literal bermaksud botak.

Ini menjelaskan bahawa kepala merupakan lambang kemuliaan dan kehormatan seseorang manakala rambut pula dilambangkan kepada mahkota yang menggambarkan keindahan. Bermaksud, seorang pemimpin tidak memerlukan kepala segala keindahan yang bersifat duniawi untuk meraih rasa hormat daripada rakyatnya. Maka, apakah yang diperlukan untuk seorang pemimpin itu dihormati dan disegani oleh rakyatnya?

Seorang pemimpin seharusnya berpegang kepada pacul yang disebut oleh Sunan Kalijaga dalam tembang di atas. Pacul dalam bahasa Jawa bermakna cangkul. Namun demikian, pacul dalam tembang Gundul Gundul Pacul mempunyai konteks makna yang berlainan daripada maksud kebiasaannya, iaitu papat kang ucul (empat yang lepas).

Empat ciri-ciri yang perlu ada dalam diri seorang pemimpin adalah mata digunakan untuk melihat kesusahan rakyat, hidung digunakan membezakan antara aroma kebaikan dengan keburukan, telinga dimanfaatkan untuk mendengar aduan rakyat dan mulut dimanfaatkan untuk bertutur tentang kebaikan serta memberikan nasihat kepada rakyat

. Pacul juga menggambarkan seorang pemimpin perlulah turun padang sendiri merasakan kesusahan rakyat kerana cangkul adalah sebagai lambang kepada para petani dalam mengais rezeki mereka di sawah padi.

Istilah gembelengan dalam tembang ini bermaksud sifat berlagak, bongkak dan ego yang tidak sepatutnya ada dalam diri seorang pemimpin. Sifat-sifat ini sebenarnya akan memakan diri pemimpin itu sendiri pada akhirnya kelak. Seorang pemimpin sewajarnya bersifat empati dan simpati terhadap kesusahan rakyat dan tidak sewajarnya dia hanya memikirkan tentang kesenangan diri sendiri.

Nyunggi wakul juga bermaksud menjunjung bakul. Makna yang tersirat adalah seorang pemimpin itu perlulah menjunjung tinggi amanah yang diberikan kepadanya dan menjaga tanggungjawab tersebut sebaik-baiknya.

Adapun maksud ayat wakul ngglempang segane dadi sak ratan adalah bakul jatuh nasinya tumpah. Kanjeng Kiyai Sunan Kalijaga ingin menyampaikan pesanan bahawa apabila berlakunya kebobrokan dan korupsi dalam diri seorang pemimpin, maka amanah yang pada awalnya dijunjung itu akan jatuh dan segala-galanya akan musnah tidak berguna.

Konklusinya, tembang Gundul Gundul Pacul ini menggambarkan pemikiran Sunan Kalijaga dalam mengkritik sikap segelintir pemimpin yang tidak adil dan menyalahgunakan kuasa serta kepercayaan yang telah dimandatkan oleh rakyat kepadanya.

Warisan Ajaran Tarekat Dan Kerohanian.

Di samping mempunyai pengaruh dakwah melalui wayang, penggubah syair dan tembang dan tukang Dalang, Sunan Kalijaga juga terkenal sebagai seorang guru kerohanian yang mengajarkan tarekat Syatiriyah daripada Sunan Bonang dan juga tarekat Akmaliyah daripada Syeikh Siti Jenar. Pembelajaran tarekat ini disebut juga sebagai mujahadah dan muraqabah disampaikan oleh Sunan Kalijaga secara tertutup dan terbuka.

Proses pembelajaran tarekat ini juga dilaksanakan melalui medium pertunjukan wayang kulit yang merupakan antara hadaf dan pendekatan dakwah yang berhasil menarik ramai masyarakat untuk memeluk agama Islam.

Warisan Kebudayaan Yang Lain.

Kanjeng Kiyai Sunan Kalijaga juga banyak memasukkan nafas dan falsafah Islam dalam kebudayaan serta kesenian yang lain. Selain menjadi seorang tukang Dalang dalam pertunjukan wayang, beliau juga menyebarkah dakwah Islam dengan menjadi tukang dongeng, perancang bangunan seperti reka bentuk balai desa, penasihat sultan dan juga merupakan seorang penari Barongan.

Gambar 8 : Tarian Barongan

Malahan, Sunan Kalijaga juga berjasa dalam mewariskan kesenian gamelan di Tanah Jawa. Gamelan dimainkan di hadapan Masjid Agung Demak untuk menarik orang ramai datang mendengar ceramah dan kuliah yang disampaikan oleh Sunan Kalijaga.

Fungsi Pendidikan Agama Islam Dalam Pembentukan Keperibadian.

Agama Islam memainkan peranan yang sangat signifikan dalam pembentukan peribadi unggul dalam diri umatnya.

Dalam menilai peranan dan kesan Islam, ciri-ciri yang harus dicari bukanlah pada tugu dan candi, bukan juga pada pahatan dan wayang; yang mudah dipandang mata jasmani, akan tetapi pada bahasa dan tulisan yang sebenarnya mencarakan daya budi dan akal merangkum pemikiran (Syed Naquib al-Attas, 1999).

Perkara ini dibuktikan melalui dakwah Sunan Kalijaga apabila budaya, kesenian, bahasa dan penulisan di Tanah Jawa dimasukkan unsur-unsur Islam ke dalamnya, menjadikan semua itu alat dakwah yang sangat ampuh bagi menambat hati-hati masyarakat dan mengikatnya dengan tali akidah yang satu. Kehadiran agama Islam di Tanah Jawa dan Nusantara membukakan lembaran sejarah baru yang kelak menjadikannya masyarakatnya sebagai sebuah kelompok komuniti yang agung.

Unsur-unsur penyatuan satu bahasa sastera dengan satu bahasa agama serta segala kebudayaan yang bersangkutan dengannya, barulah sempurna dalam sejarah Nusantara faham keperibadian sendiri yang membentuk kefahaman kebangsaan (Syed Naquib al-Attas, 1999).

Penyebaran bahasa sebagai bahasa pengantar bukan sahaja dalam kesusasteraan epik dan roman cinta, akan tetapi lebih penting berbanding itu iaitu dalam membicarakan perihal-perihal falsafah sekaligus menambah kefahaman yang kukuh tentang Islam sehingga akhirnya mampu membentuk jati diri seorang Muslim yang unggul. Pendidikan Islam yang disandarkan sumber al-Quran, hadis, ijmak dan qiyas yang betul merupakan batu asas yang perlu digenggam erat oleh setiap umat Islam.

Percampuran agama Islam dengan kebudayaan dan kesenian tidak dapat disangkal lagi bahawa langkah itu mampu memberikan kefahaman yang baik tentang Islam. Hal ini demikian kerana, kebudayaan merupakan satu perkara yang sangat dekat dengan kehidupan sebuah kelompok masyarakat bahkan telah membentuk pegangan hidup dan pemikiran mereka dalam memandang ala mini. Namun demikian, pemikiran dan pegangan hidup ini pada awalnya tidak menepati garis panduan dan menyalahi hukum-hakam dalam ajaran Islam.

Justeru, hadirnya risalah yang suci ini bukan setakat membebaskan pemikiran masyarakat daripada kepercayaan karut, malahan hadirnya Islam mampu membetulkan kesalahan-kesalahan yang berlaku lantas memperindah kebudayaan itu tanpa menganaktirikan atau menyisihkannya secara langsung. Apabila kefahaman tentang agama Islam telah betul dan digenggam dengan sangat erat, maka keperibadian dan jati diri yang baik, insya-Allah akan mampu dibentuk.

Nilai-nilai agama dan nilai demokrasi bukanlah sesuatu yang harus diperdebatkan kerana dengan adanya pemahaman secara utuh dalam integrasi kedua-dua perkara tersebut, maka ia dapat memberikan sumbangan cukup efektif  bagi penciptaan masyarakat adil dan sejahtera dalam menuju impian bersama. Pendidikan agama merupakan pilar paling asas bagi pembentukan jati diri dan identiti yang mengandungi nilai-nilai keluhuran (Rukhayati, 2011).

Kesimpulan.

Setelah melihat dan menilai usaha-usaha Sunan Kalijaga di atas, dapat disimpulkan bahawa tidak dapat dinafikan lagi bahawa usaha beliau menyebarkan dakwah Islam dan syiar Islam melalui medium kebudayaan telah mendatangkan (dengan izin Allah SWT) banyak kemaslahatan kepada umat Islam. Beliau mampu menyebarkan agama Islam tanpa berlakunya sebarang kejadian pertumpahan darah dan ini menggambarkan keunggulan keperibadiannya serta betapa lembut dan luhurnya agama Islam itu sendiri.

Pada era yang serba cacamarba ini, umat Islam seharusnya kembali kepada al-Quran dan sunah dalam membentuk keperibadian unggul dan menyelesaikan konflik-konflik yang terjadi seperti yang dilaksanakan oleh Kanjeng Kiyai Sunan Kalijaga. Penyampaian dakwah oleh Sunan Kalijaga bertepatan dengan dakwah Junjungan Besar Nabi Muhammad SAW yang begitu sederhana namun tegas dalam berhukum dan sesuai dengan situasi serta keadaan semasa.

Intihanya, pendidikan agama Islam seharusnya diterapkan dalam setiap aspek yang berlaku dalam kehidupan manusia, tidak terhenti pada kebudayaan semata-mata. Kerana agama Islam itu bersikap syumul dan holistik dalam mencurahkan kebaikan kepada umatnya. Janganlah diambil ajaran Islam itu hanya setengah-setengah sahaja kerana nanti perbuatan itu hanya akan mendatangkan kekeliruan dan seterusnya menjadikan seseorang itu semakin tidak kukuh lalu goyah kepercayaannya.

Sehubungan dengan itu, dalam menyampaikan dakwah tidak semestinya memakai cara ceramah, bahkan usaha dakwah juga boleh dilakukan dengan cara diskusi, penulisan, persembahan kebudayaan dan kepemimpinan kerana seperti yang dikatakan tadi; Islam itu bersifat syumul dan holistik. Media-media juga memainkan peranan yang sangat penting dalam menyebarkan dakwah.

Pada zaman pasca kemodenan ini, alat-alat seperti televisyen, radio dan lebih-lebih lagi internet haruslah dioptimumkan penggunaan dan fungsinya dalam menerapkan kefahaman tentang Islam kepada masyarakat.

Di samping itu, pengajaran yang boleh diambil melalui usaha dakwah yang disampaikan oleh Sunan Kalijaga ialah seorang dai’e perlulah mempunyai pengetahuan yang luas dalam ilmu agama Islam kerana itu adalah perkara yang paling asas. Kemudian, seorang penyampai dakwah seharusnya mempunyai jiwa yang besar dalam menghadapi kerenah masyarakat yang bermacam ragam kerana sudah pasti perkara tersebut akan sangat menguji kesabaran sebagai seorang pendakwah.

Malahan, seorang da’i seyogianya menghiasi dirinya dengan kemahiran yang pelbagai agar dapat memaksimumkan peranan dirinya dalam memberikan kefahaman Islam kepada masyarakat dengan sangat efektif. Seorang dai’e juga sewajarnya menjadi qudwatul hasanah iaitu contoh terbaik kepada masyarakat awam. Mereka tidak seharusnya dengan mudah-mudahnya mencemuh dan mencaci orang-orang yang berbeza pendapat dengan mereka. Lebih parah lagi apabila sanggup mengkafirkan orang yang seakidah dengannya.

Tulisan ini ialah antara 20 artikel yang terpilih dalam peraduan Liga Penulisan Artikel Pengajian Tinggi (LIPAT) anjuran SOLIDARITAS.


Evolusi Telefon Xiaomi Redmi Note Dalam 4 Tahun Lepas

Xiaomi adalah syarikat elektronik dan perisian dari negara China yang dikenali sebagai salah satu jenama telefon pintar terbesar di dunia pada masa kini dengan beberapa telefon pintar di pasaran. Salah satu barisan telefon pintar Xiaomi yang paling terkenal ialah Redmi yang merupakan barisan peranti mid-range yang menjadi rebutan daripada saat mereka dilancar pada Julai 2013.

Telefon pintar Xiaomi Redmi dipasarkan bertumpu kepada pengguna di Asia dan Eropah. Sejak pelancarannya pada tahun 2013, Xiaomi Redmi telah mengeluarkan beberapa model dan berterusan menginovasi telefon pintar mereka bagi memberi pengguna mereka lebih banyak ciri dan keistimewaan serta pengalaman menggunakan telefon pintar yang lebih baik. Dalam artikel ini, kita akan melihat bagaimana telefon pintar Xiaomi Redmi Siri Note mereka telah berkembang dalam 4 tahun lepas, dari sudut reka bentuk, paparan, prestasi, dan kamera.

Xiaomi Redmi Note 5 (Redmi 5 Plus) (2018)

Xiaomi Redmi Note 5 dilancarkan pada bulan Mac 2018 dan berukuran 158.6 x 75.4 x 8.1mm dengan berat sebanyak 180g. Badan Xiaomi Redmi Note 5 dibina dengan kaca untuk badan hadapan, bingkai aluminium dan dilengkapi dengan bicu audio, port pengecasan Micro-USB 2.0, dan sensor cap jari yang dipasang di belakang telefon. Paparan Xiaomi Redmi Note 5 adalah skrin sentuh kapasitif IPS LCD 5.99-inci yang dibuat dengan Corning Gorilla Glass dengan resolusi FHD + (1080 x 2160 piksel).

Xiaomi Redmi Note 5 menggunakan cip pemprosesan Qualcomm Snapdragon 625 Octa-core dengan sistem operasi Android 7.1.2 (Nougat). Minimum storan bagi Xiaomi Redmi Note 5 ialah 32GB dengan RAM 3GB dan storan juga dapat ditambah sehingga 128GB dengan menggunakan kad SD. Telefon pintar ini mempunyai kapasiti bateri 4000 mAh yang juga dilengkapi dengan kemampuan pengecasan pantas 18W.

Susunan kamera Xiaomi Redmi Note 5 merangkumi dua kamera belakang  dengan satu kamera 12MP f/2.2 dan satu kamera 5MP dengan sistem Phase Detection Auto-Focus (PDAF) dan lampu flash tunggal. Bahagian depan telefon mempunyai kamera 13 MP f/2.0 yang dilengkapi dengan fungsi Beautify 4.0 kepintaran buatan (AI) dan pemasa selfie.

Xiaomi Redmi Note 6 Pro (2018)

Xiaomi Redmi Note 6 Pro adalah model dalam siri Xiaomi Redmi yang dilancar tanpa varian iringan. Telefon pintar dilancarkan pada Oktober 2018 dan berukuran 157.9 x 76.4 x 8.2mm dengan berat sebanyak 181g, ianya bertambah dari segi ukuran dan berat berbanding model Note 5 yang dikeluarkan sebelumnya. Xiaomi Redmi Note 6 Pro mempunyai badan aluminium belakang dengan bingkai plastik, pengimbas cap jari yang dipasang di belakang, port MicroUSB 2.0, dan bicu audio. Model ini juga mempunyai paparan yang lebih besar daripada model sebelumnya, iaitu skrin sentuh kapasitif IPS LCD 6.26-inci yang dibuat dari Corning Gorilla Glass dengan resolusi 1080 x 2280 piksel.

Xiaomi Redmi Note 6 Pro menggunakan pemproses Octa-core Qualcomm Snapdragon 636 dengan sistem operasi Android 8.1 (Oreo), dan antara muka MIUI 10. Storan minimum untuk model ini adalah sama seperti Note 5 tetapi storan luaran untuk model ini boleh dipertambahkan sehingga 256 GB. Kapasiti bateri masih dikekalkan pada 4000 mAh seperti Note 5 tetapi model ini sayangnya tidak dilengkapi dengan kemampuan pengecasan pantas .

Kamera untuk Xiaomi Redmi Note 6 Pro telah dinaiktarafkan dari model sebelumnya, terutama bagi kamera hadapan. Telefon pintar ini dilengkapi dengan dua kamera belakang dan dua kamera depan. Kamera belakang adalah kamera utama 12 MP f/1.9 dengan autofocus piksel dua kali ganda dan kamera depth sensor 5 MP f/2.2. Kamera depan mempunyai kamera 20 MP f/2.2 dan kamera depth sensor 2 MP, dengan fungsi Beautify 4.0 AI dan pemasa selfie.

Xiaomi Redmi Note 7 (2019)

Xiaomi Redmi Note 7 dilancarkan pada Januari 2019 dan berukuran 159.2 x 75.2 x 8.1mm dengan berat 186g. Badan untuk model ini terbuat dari kaca Corning Gorilla Glass 5 untuk bahagian depan dan belakang dan plastik untuk bingkainya. Model ini juga dilengkapi dengan pengimbas cap jari yang dipasang di belakang, port USB Type-C, dan bicu audio. Paparan Xiaomi Redmi Note 7 adalah skrin sentuh kapasitif IPS LCD 6.3-inci dengan resolusi 1080 x 2340 piksel.Telefon pintar ini menggunakan cip pemprosesan Octa-core Qualcomm Snapdragon 660 dan sistem operasi Android 9.0 (Pie) dengan antara muka MIUI 10. Storan minimum dan storan luaran model ini boleh ditambah sama seperti model Note 6 Pro sebelumnya, juga kapasiti bateri yang sama. Namun, bateri Xiaomi Redmi Note 7 ini boleh menyokong teknologi pengecasan Qualcomm Quick Charge 4.

Model ini dilengkapi dengan dua kamera belakang, satu kamera 48MP f/1.8 dan satu kamera 5MP f/2.4 dengan beberapa pilihan penggambaran seperti mod malam, panorama, potret, dan pro. Susunan kamera ini dianggap “sangat mengagumkan” untuk harganya yang agak murah dan boleh dibandingkan dengan susunan kamera pada telefon pintar dari jenama terkemuka seperti Samsung.

Xiaomi Redmi Note 8 (2019)

Xiaomi Redmi Note 8 dilancarkan pada bulan Oktober 2019, dengan jangka masa hanya 9 bulan dari model Redmi Note sebelumnya. Oleh itu, kedua-dua telefon ini dipercayai adalah serupa. Jika kita lihat pada reka bentuknya, ianya adalah serupa dengan model sebelumnya dari bahan hingga penempatan pengimbas cap jari, yang membezakan hanya beratnya iaitu ianya sedikit lebih berat berbanding model sebelumnya dengan 190g.

Berbanding dengan model sebelumnya, Redmi Note 8 dilengkapi dengan cip pemprosesan Octa-core Qualcomm Snapdragon 665 yang merupakan chipset yang lebih baharu dan lebih baik. Xiaomi Redmi Note 8 masih mengekalkan penyimpanan minimum yang sama, storan luaran yang boleh diperluas, dan kapasiti bateri yang sama dengan model Note 6 Pro dan Note 7 sebelumnya. Namun, model ini hanya dilengkapi dengan kemampuan pengecasan pantas 18W tanpa Qualcomm Quick Charge 4.

Susunan kamera untuk Xiaomi Redmi Note 8 mempunyai penambahbaikan yang ketara berbanding model sebelumnya, dengan kamera quad di belakang. Kamera quad dilengkapi dengan kamera lebar 48MP f/1.8, kamera ultrawide 8MP f/2.2, kamera makro khusus 2MP f/2.4, dan kamera depth sensor 2MP f2.4. Kamera depan telefon pintar ini adalah 13MP f/2.0 dengan fungsi Beautify AI.

Xiaomi Redmi Note 9 (2020)

Xiaomi Redmi Note 9 dilancarkan pada Mei 2020 dan berukuran 162.3 x 77.2 x 8.9 mm dan berat 199 g. Badan telefon pintar terbuat dari kaca depan Gorilla Glass 5 dan bingkai plastik dan dilengkapi dengan lapisan kalis percikan air. Terdapat juga pengimbas cap jari yang dipasang di belakang dan port USB Type-C. Paparan untuk Xiaomi Redmi Note 8 adalah skrin sentuh kapasitif Corning Gorilla Glass 5 IPS LCD 6.53-inci dengan resolusi 1080 x 2340 piksel.

Prestasi Redmi Note 9, walaupun tidak memberi keyakinan yang tinggi kepada pakar-pakar teknologi, ianya masih mampu memberikan prestasi yang baik dengan gabungan chipset Octa-core MediaTek Helio G85 dan 3GB RAM / 64GB ROM atau 4GB RAM / 128GB ROM. Kapasiti bateri juga telah meningkat dari model sebelumnya dan kini 5020 mAh dengan pengecasan pantas 18W dan keupayaan pengecasan terbalik 9W.

Xiaomi Redmi Note 9 mempunyai susunan kamera quad di belakang yang sama seperti model Note 8 sebelumnya. Model ini juga dilengkapi dengan kamera depan 13MP f/2.3 dengan pengatup tapak tangan dan mod potret AI.

Xiaomi Redmi Note 10 (2021)

Xiaomi Redmi Note 10 dilancarkan pada Mac 2021 yang lalu dan mempunyai ukuran saiz yang lebih kecil dan lebih ringan daripada model sebelumnya. Badan model ini juga mempunyai perlindungan habuk dan percikan air IP53 dan port USB Type-C. Namun, model ini menampilkan pengimbas cap jari yang dipasang di sisi dan bukannya dipasang di belakang seperti pada model-model sebelumnya. Paparan untuk Xiaomi Redmi Note 10 ialah skrin Super AMOLED berukuran 6.43-inci, dengan resolusi 1080 x 2400 piksel dan perlindungan Corning Gorilla Glass 3.

Walaupun model Redmi Note sebelumnya dilengkapi dengan MediaTek Helio G85 SoC, Xiaomi memutuskan untuk menaik taraf pemproses untuk Redmi Note 10 dengan chipset Octa-core Qualcomm Snapdragon 678 yang dianggap lebih baik. Mengenai RAM dan storan, terdapat 2 pilihan untuk pengguna iaitu 4GB / 64GB dan 6GB / 128GB. Kapasiti bateri untuk model ini dikurangkan sedikit kepada 5000 mAh berbanding model sebelumnya tetapi ianya kini dilengkapi dengan kemampuan pengecasan pantas 33W.

Xiaomi Redmi Note 10 juga berkongsi kemampuan sistem kamera quad belakang yang sama seperti model Note 8 dan Note 9 sebelumnya di samping mempunyai kamera lebar 13 MP f/2.5 di bahagian depan.